Zan 21 AKKDC08 - O kɔ fana, Yezu y'a yɛrɛ yira a ka - Bible Search\nZan 20 Kɛw int\nYezu b'a yɛrɛ yira a ka kalanden wolonwula la\n1O kɔ fana, Yezu y'a yɛrɛ yira a ka kalandenw na tugu, Tiberiyadii bada la. A y'a yɛrɛ yira cogo min na, o filɛ. 2Simɔn Piyɛri ni Toma min tɔgɔ ko Filanin, ani Natanayɛli ka bɔ Kana, Galile mara la, ni Zebede deenw, ani Yezu ka kalanden mɔgɔ fila wɛrɛw, u tun be ɲɔgɔn fɛ. 3- Simɔn Piyɛri y'a fɔ u ye ko ale be taga mɔni kɛ. Olu y'a fɔ fana k'olu be taga n'a ye. U bɔra ka taga don kurun kɔnɔ, u y'o suu nin bɛɛ kɛ u ma jigɛ si minɛ. 4Dugu gwɛra tuma min na, Yezu nana bada la, nga kalanden nunu tun m'a lɔn. 5Yezu y'a fɔ u ye ko: «Hee! N teriw, jigɛ te aw fɛ wa?» U y'a jaabi ko ayi. 6- A y'a fɔ u ye ko: «Aw ka jɔɔ fili kurun kinibolo fɛ, aw bena sɔrɔli kɛ.» U y'a fili yen, u yɛrɛ tun te se k'u ka jɔɔ sama jigɛ cayakojugu fɛ. 7Kalanden min koo tun ka di Yezu ye, ale y'a fɔ Piyɛri ye ko: «Matigi lo!» Kabini Simɔn Piyɛri y'a mɛn ko Matigi lo, a y'a ka fani ta k'a don ka sɔrɔ ka jigi jii kɔnɔ ka taga. 8Kalanden tɔw tun be nana ni kurun ye n'u be jɔɔ nin samana a fanin jigɛ la, bari u yɔrɔ tun man jan baa dakun na, u furancɛ tun be ɲini ka mɛtɛrɛ kɛmɛ bɔ. 9U bɔra baa kɔnɔ tuma min na, u ye tasuma mananin sɔrɔ yen ni jigɛ lanin b'a kan, ani buru. 10Yezu y'a fɔ u ye ko: «Aw ye jigɛ minw sɔrɔ sisan sisan, aw ye na n'u ye.» 11Simɔn Piyɛri donna kurun kɔnɔ, ka jɔɔ sama ka na n'a ye bada la. A tun fanin be jigɛbaba kɛmɛ ni bi duuru ni saba la, jɔɔ n'a fako bɛɛ, a ma faran. 12Yezu y'a fɔ u ye ko: «Aw ye na an ka dumuni kɛ.» Kalanden si ma se k'a ɲininga ko ale ye jɔn le ye. U tun b'a lɔn ko Matigi lo. 13Yezu gwɛrɛla ka buru ta, ka dɔ di u ma, a ye jigɛ fana di u ma. 14O le tun kɛra Yezu siɲɛ sabanan ye n'a b'a yɛrɛ yira a ka kalandenw na kabini a kununna ka bɔ suuw cɛma.\nYezu be Piyɛri ɲiningana\n15U ye dumuni kɛ ka ban tuma min na, Yezu y'a fɔ Simɔn Piyɛri ye ko: «Zan dencɛ Simɔn, i be ne kanu ka tɛmɛ nunu kan wa?» A y'a jaabi ko: «Ɔnhɔn Matigi, e yɛrɛ y'a lɔn ko ne b'i kanu.» Yezu y'a fɔ a ye ko: «Ne ka sagaw dɛndɛ.» 16O kɔ, a y'a fɔ a ye tugu a siɲɛ filanan na ko: «Zan dencɛ Simɔn, ne koo ka di i ye wa?» Piyɛri y'a fɔ a ye ko: «Ɔnhɔn Matigi, e yɛrɛ y'a lɔn ko ne b'i kanu.» Yezu y'a fɔ a ye ko: «Ne ka sagaw kɔlɔsi.» 17O kɔ, a y'a fɔ a ye a siɲɛ sabanan na ko: «Zan dencɛ Simɔn, ne koo ka d'i ye wa?» Piyɛri hakili ɲagamina bari Yezu y'a ɲininga fɔɔ siɲɛ saba ko ale koo ka d'a ye wa. A y'a jaabi ko: «Matigi, e yɛrɛ be koo bɛɛ lɔn, e b'a lɔn ko e koo ka di ne ye.» Yezu y'a fɔ a ye ko: «Ne ka sagaw dɛndɛ.» 18A ko: «Tiɲɛ tiɲɛ na, ne b'a fɔ i ye ko e tun ye kanbelen ye tuma min na, e tun b'i yɛrɛ cɛɛ siri. N'i tun b'a fɛ ka taga yɔrɔ min na, i tun be taga yen. Nga i mana kɛ mɔgɔkɔrɔba ye tuma min na, i bena i bolo jan mɔgɔ wɛrɛ bena i cɛɛ siri, ka taga n'i ye yɔrɔ la i t'a fɛ ka taga yɔrɔ min na.» 19Piyɛri tun bena sa cogo min na ka boɲa la Ala kan, a tun b'a fɛ k'o le fɔ a ye. O kɔ, a y'a fɔ a ye ko: «Tugu ne kɔ.»\nZan ka seereya\n20- Piyɛri y'a ɲaa yɛlɛma, kalanden min koo tun ka di Yezu ye kosɔbɛ, a y'o ye, min tun y'a yɛrɛ jɛngɛ ka la Yezu disi kan dumuni tuma na, k'a ɲininga ko: «Matigi, jɔn le b'i donna bolo la?» 21Piyɛri y'ale ye tuma min na, a ye Yezu ɲininga ko: «Nin do Matigi, mun le bena kɛ ale la?» 22Yezu y'a fɔ a ye ko: «Hali ni ne b'a fɛ ale ka to yen fɔɔ ne ka kɔsegi ka na, e ka mun le b'o la? Ele kɔni, e ka tugu ne kɔ.» 23O kuma le kosɔn, kalandenw tora k'a fɔ ɲɔgɔn ye k'o kalanden nin tena sa tugu, nga Yezu tun m'a fɔ ko kalanden nin tena sa. A tun ko: «Hali ni ne b'a fɛ a ka to yen fɔɔ ne ka kɔsegi ka na, e ka mun le b'o la?»\n24O kalanden kelen kelen le b'o koo nin fɔra aw ye, ale fana le y'o sɛbɛn. An fana do y'a lɔn ko a ka fɔta nunu ye tiɲɛ ye.\n25Yezu ye koo caaman dɔ wɛrɛw kɛ, n'u kelen kelen bɛɛ tun sɛbɛnna, ne ma l'a la k'o sɛbɛ nunu marayɔrɔ tun be sɔrɔ diɲɛ na.


Lok 2nan 35 AKKDC08 - Zoziyasi ye *Hɔrɔnya ɲanagwɛ kɛ - Bible Search\nLok 2nan 34 Lok 2nan 36\nLok 2nan 35\nZoziyasi be Hɔrɔnya ɲanagwɛ kɛ\n(Mas 2nan 23.21-23)\n1Zoziyasi ye *Hɔrɔnya ɲanagwɛ kɛ ka Masaba boɲa Zeruzalɛmu. U ye sagadenw faga ka kɛ ɲanagwɛ nin sarakaw ye kalo fɔlɔ tile tan ni naaninan loon. 2A ye sarakalasebagaw ka baaraw kalifa u ma, ani k'u jija Masaba ka soo kɔnɔ baara la. 3Levi kɔmɔgɔ minw tun be Isirayɛlidenw bɛɛ kalan, minw tun kɛra Masaba taw ye, Zoziyasi y'a fɔ olu ye ko: «Aw ye Ala ka layidu taamasiɲɛ kɛsu ta ka ta'a bila batoso kɔnɔ, Isirayɛli masacɛ Dawuda dencɛ Solomani tun ye min lɔ. Aw man kan k'a ta aw gaman kan tugu. Sisan, aw ka baara kɛ Masaba aw ka Ala n'a ka jama Isirayɛli ye. 4- Isirayɛli masacɛ Dawuda n'a dencɛ Solomani ye fɛɛn min latigɛ k'a sɛbɛn, aw k'aw yɛrɛ labɛn gwaso gwaso, aw ka baara jɛnkuluw la, ka kɛɲɛ n'o ye. 5Aw ka lɔ Yɔrɔ Senuman na, Isirayɛliden tɔ minw tilantilanna ka kɛɲɛ n'u ka fadenyabolow ye, aw Levi kɔmɔgɔw ka jɛnkulu kelen kelen ka kɛ olu ka jɛnkuluw ka bila la. 6Aw ka kan ka sagadenw faga ka kɛ Hɔrɔnya ɲanagwɛ sarakaw ye. O la, aw k'aw yɛrɛ saniya, ka sagaden nunu labɛn aw balimaw ye janko ka Masaba ka kuma bato, a ye min fɔ Musa ye.»\n7Zoziyasi ye sagaden ni baden waa bi saba (30 000) di jama ma, ɲanagwɛ nin saraka kosɔn, ani misi waa saba (3 000). O bɛɛ tun ye masacɛ bololataw ye. 8A ka dakɔrɔsigiw fana ye dɔ di u yɛrɛ ma, jama ni sarakalasebagaw, ani Levi kɔmɔgɔ tɔw tɔgɔ la. Ala ka soo ɲamɔgɔw Ilikiyawu, ni Zakariyawu, ani Yeyɛli ye sagaden waa fila ni kɛmɛ wɔɔrɔ (2 600) di, o ka kɛ Hɔrɔnya ɲanagwɛ sarakaw ye, ani misi kɛmɛ saba. 9Levi kɔmɔgɔw kuntigiw Konaniyawu n'a balimaw Semayawu ni Netanɛli, ani Asabiyawu, ni Yeyɛli, ani Yozabadi ye sagaden ni baden waa duuru (5 000) di, o ka kɛ ɲanagwɛ nin sarakaw ye Levi kɔmɔgɔw tɔgɔ la. U ye misi kɛmɛ duuru di fana. 10Baara ɲanabɔra cogo min na, o filɛ: Sarakalasebagaw lɔra u lɔyɔrɔw la, Levi kɔmɔgɔ tɔw fana lɔra u taw la ka kɛɲɛ ni masacɛ ka fɔta ye. 11Sagadenw fagara ka kɛ Hɔrɔnya ɲanagwɛ sarakaw ye. Sarakalasebagaw ye joli minɛ mɔgɔw fɛ k'o bɔn, Levi kɔmɔgɔ tɔw ye begɛn nunu boso. 12Yɔrɔ minw bena kɛ saraka jɛnitaw ye, u y'o bila danna janko k'u di jama ma gwaso gwaso, olu k'u kɛ saraka ye Masaba ye, ka kɛɲɛ ni Musa ka kitabu kɔnɔnakuma ye. U ye turaw ta fana kɛ ten. 13- U ye Hɔrɔnya saraka begɛnw jɛni ka kɛɲɛ ni min latigɛra o la. Fɛɛn minw dira Ala ma, u ye olu tobi tangow, ni dagaw, ani minan wɛrɛw kɔnɔ, ka teliya k'o di jama bɛɛ ma. 14O kɔ, u ye sarakalasebagaw n'u yɛrɛw taw tobi, bari Arɔn kɔmɔgɔw, sarakalasebagaw bolo tun degunnin lo saraka jɛnitaw ni saraka wɛrɛw tuluyɔrɔw jɛnibaara la fɔɔ ka taga se sufɛ ma. O le y'a to Levi kɔmɔgɔ tɔw tun ye sarakalasebagaw n'u yɛrɛ taw tobi.\n15- Azafu kɔmɔgɔ dɔnkililabagaw tora u ka baarakɛyɔrɔ la, ka kɛɲɛ ni Dawuda ani Azafu, ni Eman, ani masacɛ ladibaga Yedutun ka latigɛcogo ye. Dakɔlɔsibagaw tora daaw la, u ma bɔ u ka baarakɛyɔrɔ la, bari, u balimaw Levi kɔmɔgɔw ye tobili kɛ u ye. 16Baara minw tun ka kan ka kɛ ka Masaba boɲa, Hɔrɔnya ɲanagwɛ la, ni sarakaw jɛnitaw bɔko la Masaba ka sarakabɔyɔrɔ kan, o bɛɛ tun kɛra o waati la ka kɛɲɛ ni masacɛ Zoziyasi ka fɔta ye. 17- Isirayɛliden minw tun be yen, olu ye Hɔrɔnya ɲanagwɛ kɛ o waati la, ani ka *Buru funubali ɲanagwɛ kɛ tile wolonwula kɔnɔ. 18K'a ta kira Samuyɛli ka waati la, ka na se o loon ma, Hɔrɔnya ɲanagwɛ si ma kɛ ka ye ten Isirayɛli jamana kɔnɔ. Zoziyasi ni sarakalasebagaw ni Levi kɔmɔgɔ tɔw, ani Zuda ni Isirayɛli mara mɔgɔ minw bɛɛ tun be yen, ni Zeruzalɛmukaw ye hɔrɔnya ɲanagwɛ min kɛ, Isirayɛli masacɛ si ta ma se o ma. 19O ɲanagwɛ nin kɛra Zoziyasi ka masaya saan tan ni seeginan na.\n(Mas 2nan 23.28-30)\n20O koo nunu bɛɛ kɛnin kɔ, Zoziyasi ye Ala ka soo labɛn ka ban tuma min na, Ezipiti masacɛ Neko wilila ko a be taga Karikɛmisi kɛlɛ Efarati baji daa la. Zoziyasi bɔra ka ta'a kunbɛn. 21Neko ye cira bila ka ta'a fɔ a ye ko: «Zuda mara masacɛ, mun le be an ni ɲɔgɔn cɛ? Bii, ne ma na ele kama. Kɛlɛ be ne ni mɔgɔ minw cɛ, n bɔra olu le kama. Ala y'a fɔ ne ye ko n k'o kɛ joona joona. Ala min be ni ne ye, kana ban o ta ma, n'o tɛ, a bena i halaki.» 22O n'a ta bɛɛ, Zoziyasi ma sɔn ka bɔ a kɔ. Bari, a tun be cogo ɲinina ka kɛlɛ kɛ n'a ye. O la, a ma sɔn Neko ka fɔta ma, min tun bɔra Ala fɛ. A tagara kɛlɛ kɛ n'a ye Megido kɛnɛba la. 23Kalatigiw ye masacɛ Zoziyasi bon, u ka biɲɛ y'a sɔrɔ. A y'a fɔ a ka kɛlɛkuntigiw ye ko: «Aw ye ne ta ka ne bɔ yan, bari ne mandiminin lo kosɔbɛ.» 24U y'a bɔ a ka wotoro kɔnɔ k'a bila a ka wotoro dɔ nin kɔnɔ ka taga n'a ye Zeruzalɛmu. A sara, u y'a suu don a faaw ka kaburuw kɔnɔ. Zeruzalɛmukaw ni Zuda mara mɔgɔ tɔw bɛɛ kasira a kosɔn.\n25Kira Zeremi ye dusukasidɔnkili labɛn Zoziyasi ye. Fɔɔ ka na se bii ma, dɔnkililabagaw cɛman ni musomanw bɛɛ be to ka Zoziyasi koo fɔ dusukasidɔnkiliw la. U y'o kɛ landa ye Isirayɛlidenw fɛ, ani k'a sɛbɛn dusukasidɔnkiliw kitabu kɔnɔ.\n26Zoziyasi ka kɛwali tɔw, ani a ye baara minw kɛ Alaɲasiran na ka kɛɲɛ ni Masaba ka sariyasɛbɛ ye, 27o kɛwali nunu bɛɛ, k'a ta a daminɛ ma fɔɔ a laban na, o bɛɛ be sɔrɔ Isirayɛli ni Zuda mara masacɛw ka kitabu kɔnɔ.


Mas 2nan 9 AKKDC08 - Kira Elize ye kiraw jɛnkulu deen - Bible Search\nMas 2nan 8 Mas 2nan 10\nMas 2nan 9\nZewu be kɛ masacɛ ye Isirayɛli mara la\n1Kira Elize ye kiraw jɛnkulu deen dɔ wele k'a fɔ a ye ko: «I cɛɛ siri ka tulubara nin ta, ka taga Aramɔti, Galaadi mara la. 2N'i sera, i ka cogo ɲini ka Nimusi deen Zozafati dencɛ Zewu ye. I k'a wele ka bɔ n'a ye a balimaw cɛma, ka don n'a ye soo dɔ kɔnɔ gɛrɛfɛ. 3I ka tulubara nin ta ka tulu bɔn a kuun na k'a fɔ a ye ko: ‹Masaba y'a fɔ ko ale b'i woloma ka kɛ masacɛ ye Isirayɛlidenw kunna.› N'i y'o kɛ ka ban, i be daa yɛlɛ ka bɔ ka boli joona!»\n4Kira kanbelen nin tagara Aramɔti, Galaadi mara la. 5A tagara se dɔrɔn, a ye kɛlɛdenw kuntigiw ye, u tun be ɲɔgɔnye la. A y'a fɔ ko: «Kuntigi, ne mako b'i la ka kuma dɔɔni fɔ i ye.» Zewu y'a fɔ ko a kaan be mɔgɔ jumɛn le ma olu cɛma. A ko ale lo.\n6- Zewu wilila ka don soo kɔnɔ. Kanbelen nin ye tulu bɔn a kuun na k'a fɔ ko: «Masaba, Isirayɛli ka Ala y'a fɔ ko ale y'i woloma k'i kɛ Isirayɛli mara masacɛ ye, ale Masaba ka jama kunna. 7Ko e bena i kuntigi Akabu ka soo halaki. Ko ale ben'a ka kiraw n'ale Masaba ka baarakɛla tɔw bɛɛ joli hakɛ bɔ Zezabɛli la, min tun y'u faga. 8Ko Akabu ka soo bɛɛ bena halaki. Ko ale ben'a ka somɔgɔ cɛmanw bɛɛ halaki ka bɔ Isirayɛlidenw cɛma, a jɔɔn fara hɔrɔn kan. 9Ko ale bena Akabu ka soo kɛ i n'a fɔ Nebati dencɛ Zerobowamu ta, ani Aya dencɛ Bayesa ka soo. 10- Ko wuluw le bena Zezabɛli suu ɲimi Zizireyɛli kongo kɔnɔ. Mɔgɔ tena sɔrɔ min ben'a suu don.» O kɔ, kanbelen nin ye boon daa yɛlɛ ka bɔ ka boli.\n11Zewu bɔr'a kuntigi ka kɛlɛkuntigiw fɛ tuma min na, olu y'a ɲininga ko: «Hɛrɛ lo wa? Mun na fatɔcɛ nin nana i fɛ?» Zewu y'u jaabi ko: «Aw be cɛɛ nin n'a ka fɔta lɔn sa.» 12Nga u y'a jaabi ko: «Galon lo, a fɔ an ye.» O la, a y'a fɔ u ye ko: «Masaba y'a fɔ ko ale ye ne woloma ka kɛ Isirayɛli mara masacɛ ye.» 13O yɔrɔnin kelen, u kelen kelen bɛɛ y'u ka faniw ta k'u bila bonda yɛlɛyɛlɛnan kan janko Zewu ka sigi. U ye buru fiyɛ ko Zewu kɛra masacɛ ye.\nZewu be Isirayɛli mara masacɛ Zoramu faga\n14Nimusi deen Zozafati dencɛ Zewu ye janfa siri Zoramu na. O waati nin na, Zoramu ni Isirayɛli mara kɛlɛdenw bɛɛ tun be Siri masacɛ Azayɛli kɛlɛla Aramɔti kama, Galaadi mara la. 15Nga o tun y'a sɔrɔ Sirikaw tun ye Zoramu mandimi Siri masacɛ Azayɛli kɛlɛyɔrɔ la, n'a kɔsegira Zizireyɛli o mandiminɔ nin furakɛyɔrɔ la. Zewu y'a fɔ a tɔɲɔgɔnw ye ko n'a diyara u ye, ko mɔgɔ si kana bɔ dugu kɔnɔ ka taga o kibaru nin fɔ Zizireyɛli. 16O kɔ, Zewu yɛlɛl'a ka wotoro kɔnɔ ka taga Zizireyɛli. Bari Zoramu tun lanin be yen, Zuda mara masacɛ Akaziyasi tun tagar'a filɛyɔrɔ la. 17Kɔlɔsilikɛbaga min tun be Zizireyɛli, sangaso kɔnɔ, ale ye Zewu ka kɛlɛdenw natɔ ye, k'a fɔ ko ale ɲaa be kɛlɛden dɔw natɔ la. Zoramu y'a fɔ a ye ko a ka sotigi dɔ ci a ka taga u kunbɛn k'u ɲininga ni hɛrɛ lo. 18O sotigi nin tagara Zewu kunbɛn k'a fɔ a ye ko: «Masacɛ ko hɛrɛ lo wa?» Zewu y'a jaabi ko hɛrɛko b'a ka sira la wa? Ko a ka tɛmɛ ka tugu ale kɔ. Kɔlɔsilikɛbaga nin y'a fɔ ko: «Ciden nin tagara se u fɛ, nga a te segira ka na.» 19Masacɛ ye sotigi filanan ci tugu, ale fana sera u fɛ k'a fɔ ko: «Masacɛ ko hɛrɛ lo wa?» Zewu y'a jaabi ko: «Hɛrɛko b'i ka sira la wa? Tɛmɛ ka tugu ne kɔ.» 20Kɔlɔsilikɛbaga nin y'a fɔ ko: «Sotigi nin tagara se u fɛ, nga ale fana te segira ka na. A bolicogo be i n'a fɔ Nimusi dencɛ Zewu ta, ale be boli i n'a fɔ fatɔ.» 21O la, Zoramu y'a fɔ ko u k'ale ka wotoro labɛn, u y'a labɛn. Isirayɛli mara masacɛ Zoramu, ni Zuda mara masacɛ Akaziyasi bɔra n'u ka wotorow ye k'u be taga Zewu kunbɛn. U y'a kunbɛn Zizireyɛlika Nabɔti ka foro kɔnɔ. 22Zoramu ye Zewu ye tuma min na, a y'a fɔ ko: «Hɛrɛ lo wa, Zewu?» Zewu y'a jaabi ko: «O ye mun hɛrɛ ye, k'i bamuso Zezabɛli ka josɔnko n'a ka subagaya to yen?» 23Zoramu y'a ka wotoro ɲaa yɛlɛma ka boli ta. A y'a fɔ Akaziyasi ye ko: «Janfa lo, Akaziyasi!» 24Zewu y'a ka kala ta ka Zoramu bon k'a sɔrɔ a kɔɔ la a gaman cɛma, fɔɔ biɲɛ nin donna k'a dusukun sɔgɔ ka bɔ. A benna ka sa a ka wotoro kɔnɔ. 25Zewu y'a fɔ a ka kɛlɛdenw kuntigi Bidikari ye ko: «A suu bɔ k'a fili Zizireyɛlika Nabɔti ka foro kɔnɔ. I hakili jigi Masaba ka fɔta la a facɛ Akabu kosɔn, tuma min na an tun be wotoro kɔnɔ Akabu kɔfɛ. 26- Masaba tun ko: ‹N ye Nabɔti n'a dencɛw joli bɔnnin ye kunun. Ne bena o hakɛ bɔ i la foro kelen kelen nin kɔnɔ. Ne Masaba ko ten.› » Zewu ko u ka Zoramu suu bɔ k'a fili foro nin kɔnɔ ka kɛɲɛ ni Masaba ka fɔta ye.\nZewu be Zuda mara masacɛ Akaziyasi faga\n(Lok 2nan 22.6-9)\n27Zuda mara masacɛ Akaziyasi y'o ye minkɛ, a ye boli ta ka Bɛtigan sira minɛ. Zewu y'a kɔgwɛn, a k'u k'ale fana faga. U y'a mandimi a ka wotoro kɔnɔ Guru sira kan, Yibileyamu masurun na. A bolila ka taga don Megido dugu kɔnɔ, ka sa o yɔrɔ la. 28A ka baaradenw y'a suu ta ka taga n'a ye Zeruzalɛmu, wotoro kɔnɔ. U y'a suu don Dawuda ka ciin na, a faaw ka kaburu kɔnɔ. 29Akaziyasi tun kɛra masacɛ ye Zuda mara la, Akabu dencɛ Zoramu ka masaya saan tan ni kelennan na.\nZewu be Zezabɛli faga\n30Zewu tun be donna Zizireyɛli dugu kɔnɔ tuma min na, Zezabɛli y'o mɛn. A ye kale la, k'a kuun lalaga ka taga lɔ fenɛtiri la ka to ka filɛli kɛ. 31Ka Zewu to n'a be donna dugu donda la dɔrɔn, muso nin y'a fɔ a ye ko: «Hɛrɛ lo wa Zimuri,c kuntigi fagabaga?» 32Zewu y'a kuun kɔrɔta ka filɛli kɛ fenɛtiri la. A y'a fɔ ko jɔn le be ale kɔ, ko jɔn. Masaso ɲamɔgɔ fila, walima saba nana lɔ fenɛtiri nin na. 33A y'a fɔ k'olu k'a ɲɔti k'a fili duguma. U y'a ɲɔti ka ben duguma, a joli dɔ serila kogo kan, ani soow kan. Zewu yɛlɛl'a kan n'a ka wotoro ye. 34O kɔ, Zewu tagara don ka dumuni kɛ ka minni kɛ, ka sɔrɔ k'a fɔ ko u ka taga muso danganin nin filɛ k'a suu don, ko bari masacɛ denmuso lo. 35U tagara ko u b'a suu don, u tagar'a kungolo n'a tigɛw n'a sentigɛw dama le ye. 36- U kɔsegira ka na o fɔ Zewu ye. Ale y'a fɔ ko: «Masaba tun ye o le fɔ a ka baarakɛla Tisibika Eli barika la, ko wuluw le bena Zezabɛli suu ɲimi Zizireyɛli foro kɔnɔ, 37ani ko a suu bena kɛ nɔgɔ ye o foro kɔnɔ, fɔɔ mɔgɔ si te se k'a fɔ ko nin le ye Zezabɛli ye.»


Bɔk 16 AKKDC08 - Isirayɛli jama bɛɛ bɔra Elimu ka taga - Bible Search\nBɔk 15 Bɔk 17\nIsirayɛlidenw be ŋunuŋunu\n1Isirayɛli jama bɛɛ bɔra Elimu ka taga se Sin kongokolon kɔnɔ, min be Elimu ni Sinayi cɛ. U sera yen kalo filanan tile tan ni duurunan loon, u bɔnin kɔ Ezipiti jamana na. 2K'u to kongokolon kɔnɔ, jama bɛɛ tora ka ŋunuŋunu Musa ni Arɔn kama. 3Isirayɛlidenw y'a fɔ u ye ko: «N'an tun sara Masaba bolo Ezipiti yen, o tun ka fisa! O yɔrɔ la, an tun be sogo ɲimi, ka dumuni kɛ ka fa. Aw do nana n'an ye yan kongokolon nin kɔnɔ janko jama nin bɛɛ ka sa yan kɔngɔ bolo.»\nMaanɛ ni kɔnɔw\n4- Masaba y'a fɔ Musa ye ko: «Ne bena dumuni jigi aw ye ka bɔ sankolo la i n'a fɔ sanji. Jama bena to k'a bɔ loon o loon, ka dɔ cɛ min be bɛn u ka loon kelen dumuni ma. Ne bena u kɔrɔbɔ ten k'a filɛ ni u bena ne ka kuma bato, walima n'u ten'a bato. 5U bena min cɛ tile wɔɔrɔnan loon, n'u y'o labɛn, o be kɛ tile kelen ta ɲɔgɔn fila ye.»\n6O la, Musa ni Arɔn y'a fɔ Isirayɛlidenw bɛɛ ye ko: «Bii wulafɛ, aw ben'a lɔn ko Masaba le y'aw bɔ Ezipiti. 7Sini sɔgɔma, aw bena Masaba ka nɔɔrɔ ye, bari Masaba y'aw ŋunuŋunukan mɛn a kama. Anw ye jɔn ye n'aw be ŋunuŋunu an kama?» 8Musa y'a fɔ tugu ko: «Aw bena Masaba ka nɔɔrɔ ye n'a ye sogo di aw ma bii wulafɛ, aw k'o ɲimi, ka dumuni di aw ma sɔgɔma fɔɔ aw be fa, bari a ye aw ŋunuŋunukan mɛn a koo la. Anw ye jɔn ye? Aw te ŋunuŋununa anw kama dɛ, aw be ŋunuŋununa Masaba le kama.»\n9O kɔ, Musa y'a fɔ Arɔn ye ko a k'a fɔ Isirayɛli jama bɛɛ ye ko u ka gwɛrɛ Masaba ɲakɔrɔ, ko bari a y'u ŋunuŋunukan mɛn. 10Ka Arɔn to kuma na Isirayɛli jama bɛɛ fɛ, u y'u ɲaa yɛlɛma ko u be filɛli kɛ kongokolon faan fɛ, Masaba y'a ka nɔɔrɔ yira sankaba cɛma. 11Masaba y'a fɔ Musa ye ko: 12«Ne ye Isirayɛlidenw ŋunuŋunukan mɛn. I ka ta'a fɔ u ye ko u bena sogo ɲimi wuladafɛ, ka dumuni kɛ ka fa sɔgɔma. O la, u ben'a lɔn ko ne ye Masaba ye, u ka Ala.»\n13Wuladafɛ, tukɔnɔwɔlɔnw nana u sigiyɔrɔ bɛɛ fa. O dugusagwɛ, komiji tun be yɔrɔ bɛɛ la k'u sigiyɔrɔ lamini. 14O komiji jiginin kɔ, fɛnmisɛn dɔ tun tora dugukolo kan kongokolon kɔnɔ yen. A tun ka misɛn gwɛman gwɛman i n'a fɔ sanbɛrɛmisɛn. 15- Isirayɛlidenw y'o ye tuma min na, u tora ka ɲɔgɔn ɲininga ko: «Nin ye mun ye?» Bari u tun m'a lɔn fɛɛn min lo. Musa y'a fɔ u ye ko: «Masaba be fɛɛn min d'aw ma ka kɛ aw ka dumuni ye, o lo.» 16Masaba y'a fɔ ko: «Mɔgɔ kelen kelen bɛɛ ka dɔ cɛ min b'a fa. Sotigi kelen kelen bɛɛ ka dɔ cɛ u ka somɔgɔw ye, mɔgɔ kelen, sinsindennin ɲaa kelen, ka kɛɲɛ n'u ka mɔgɔw daa ye.»\n17A fɔra cogo min na, Isirayɛlidenw y'a kɛ ten. Dɔw ye caaman cɛ, dɔw ye dɔɔni cɛ. 18- U y'a suma ni sinsindennin ye tuma min na, u y'a ye ko mɔgɔ min ye caaman cɛ, ale ta ma tɛmɛ a daan kan, min ye dɔɔni cɛ, ale ta fana ma dɛsɛ. Min be kɛɲɛ u ma, u kelen kelen bɛɛ tun ye o le cɛ. 19O kɔ, Musa y'a fɔ u ye ko mɔgɔ si ta tɔɔ man kan ka si. 20O bɛɛ n'a ta, dɔw ma mɛnni kɛ Musa fɛ, olu ta tɔɔ sira. Tumuw donna a la fɔɔ k'a kasa bɔ. O la, Musa dimina u kɔrɔ. 21Sɔgɔma o sɔgɔma, u kelen kelen bɛɛ tun b'a cɛ ka kɛɲɛ n'u makoya ye. Ni tile gwanna, a tun be yeelen ka tunu.\n22Tile wɔɔrɔnan loon na, u ye tile fila ta cɛ. U kelen kelen bɛɛ ta bɛnna sinsindennin ɲaa fila ma. Jama ɲamɔgɔw tagara o ɲafɔ Musa ye. 23- Musa y'a fɔ u ye ko: «Masaba ye min fɔ, o filɛ nin ye: ‹Sini ye lafiɲɛlon ye, Masaba ka loon. Aw b'a fɛ ka min tobi, aw k'o tobi bii, aw b'a fɛ ka min barabara, aw k'o barabara bii, k'a tɔɔ mara sini kama.› » 24O la, u ye dɔ bila fɔɔ o dugusagwɛ i ko Musa y'a fɔ cogo min na. A kasa ma bɔ, tumu ma sɔrɔ ka don a la. 25Musa ko: «Aw k'o dumu bii, bari, bii ye lafiɲɛlon ye, o bilara Masaba ye. Aw tena dɔ sɔrɔ bii. 26Aw k'a cɛ tile wɔɔrɔ kɔnɔ, nga tile wolonwulanan loon ye lafiɲɛlon ye, foyi tena sɔrɔ o loon na.»\n27O bɛɛ n'a ta, mɔgɔ dɔw bɔra tile wolonwulanan loon na ko u be taga dɔ cɛ, nga u ma foyi sɔrɔ. 28O la, Masaba y'a fɔ Musa ye ko: «Aw bena ban ka ne ka kuma, ni ne ka sariya bato fɔɔ tuma jumɛn? 29Aw k'aw hakili to a la ko ne, Masaba ye lafiɲɛlon di aw ma. O le y'a to ne be tile fila dumuni di aw ma tile wɔɔrɔnan na. Aw bɛɛ ka to aw ka yɔrɔ la tile wolonwulanan loon na, mɔgɔ si kana bɔ a ka yɔrɔ la.»\n30O la, jama lafiɲɛna tile wolonwulanan loon na.\n31- Isirayɛlidenw ye dumuni nin tɔgɔ la ko maanɛ, a tun be i n'a fɔ suman dɔ kisɛ, min tɔgɔ ko koriyandiri, a gwɛnin tun lo. A tun ka timi i n'a fɔ lidigɛ.\n32Musa y'a fɔ ko: «Masaba ko aw ka maanɛ sinsindennin ɲaa kelen mara aw kɔmɔgɔw ye janko ne ye dumuni min di aw ma kongokolon kɔnɔ aw bɔnin kɔ Ezipiti, u ka se k'o ye.» 33- O la, Musa y'a fɔ Arɔn ye ko: «I ka daga ta ka maanɛ sinsindennin ɲaa kelen kɛ a kɔnɔ k'a bila Masaba ɲakɔrɔ janko a ka mara an kɔmɔgɔw ye.» 34Arɔn y'a bila Masaba ka layidu taamasiɲɛ kɛsu ɲafɛ, i ko Masaba y'a fɔ Musa ye cogo min na, janko k'a mara.\n35- Isirayɛlidenw ye maanɛ dumu saan bi naani kɔnɔ, fɔɔ ka taga se tuma min na u sera mɔgɔw sigiyɔrɔ la jamana dɔ kɔnɔ. U ye maanɛ dumu fɔɔ ka taga se Kanaan jamana donyɔrɔ ma.\n36Sinsindennin nin ɲaa tan le be sinsin fa.


Lok 2nan 13 AKKDC08 - Zerobowamu ka masaya saan tan ni - Bible Search\nLok 2nan 12 Lok 2nan 14\nLok 2nan 13\nMasacɛ Abiya ka koo\n(Mas fɔlɔ 15.1-8)\n1Zerobowamu ka masaya saan tan ni seeginan na, Abiya kɛra masacɛ ye Zuda mara kunna. 2A ye saan saba kɛ masaya la Zeruzalɛmu. A bamuso tɔgɔ tun ko Mikayawu, Uriyɛli denmuso tun lo ka bɔ Gibeya. Kɛlɛ tun be a ni Zerobowamu cɛ.\n3Abiya tagara kɛlɛ la ni kɛlɛden waa kɛmɛ naani (400 000) ye minw be se kɛlɛ la kosɔbɛ. Zerobowamu y'a yɛrɛ labɛn a kɛlɛ kama, ni kɛlɛden waa kɛmɛ seegi (800 000) ye minw fana be se kɛlɛ la kosɔbɛ. 4Abiya tagara lɔ Semarayimu kulu kan, Efarayimu mara kuluyɔrɔ la, k'a fɔ ko: «Zerobowamu ni Isirayɛlidenw bɛɛ, aw ka mɛnni kɛ! 5Aw m'a lɔn ko Masaba, Isirayɛli ka Ala ye Isirayɛlidenw ka kuntigiya di Dawuda n'a deenw ma wa, u ka to a la kudayi? O ye layidu ye min te se ka cɛn. 6Nga Nebati dencɛ Zerobowamu min tun ye Dawuda dencɛ Solomani ka dakɔrɔsigi dɔ ye, ale wilila ka muruti a kuntigi ma. 7Mɔgɔ fufafu ni mɔgɔkolon dɔw wilila ka tugu a kɔ. U banna Solomani dencɛ Orobowamu na. Ale tun ye kanbelen ye, a tun be sigasiga, a ma se ka lɔ u ɲa. 8Sisan aw ko aw bena ban Masaba ka masaya ma, min be Dawuda kɔmɔgɔw bolo. Aw kɔni ka ca kosɔbɛ, Zerobowamu ye misiden jaa sanulaman minw dilan aw ye k'o kɛ aw ka batofɛnw ye, u b'aw fɛ fana. 9Aw ma Masaba ka sarakalasebagaw, Arɔn deenw, ni Levi kɔmɔgɔ tɔw gwɛn wa? Aw ma sarakalasebaga dɔ wɛrɛw sigi aw yɛrɛ ma i n'a fɔ jamana tɔw siyaw wa? Mɔgɔ min mana na ni turamisɛn kelen ni sagajigi wolonwula ye ko a be kɛ sarakalasebaga ye, o tigi be don sarakalasebaara la. A be baara kɛ batofɛn minw ye, o te batofɛnsɔbɛw ye. 10Anw kɔni, Masaba le ye an ka Ala ye, an ma ban a ma. Sarakalasebaga minw be baara kɛ Masaba ye, o ye Arɔn deenw le ye, Levi kɔmɔgɔ tɔw b'u dɛmɛ. 11Loon o loon sɔgɔma ni wulafɛ, u be saraka jɛnitaw bɔ, ka wusulan kasadiman jɛni Masaba ye. U fana be Ala ka buru bila tabali saniyanin nin kan. Wulafɛ o wulafɛ, u be fitinɛ sanulamanw mana u bilayɔrɔ la. Bari an be Masaba an ka Ala ka fɔta batora. Nga aw banna ale ma. 12Ala le be ni anw ye, an kuntigi lo. A ka sarakalasebagaw be n'anw ye, buru fiyɛtaw b'anw fɛ, u bena minw fiyɛ aw kama. Isirayɛlidenw, aw kana kɛlɛ kɛ ni Masaba aw faaw ka Ala ye, bari kɛlɛ nin tena diya aw la!»\n13O y'a sɔrɔ Zerobowamu tun ye kɛlɛden dɔw bila ka taga dogo kɔfɛ. Isirayɛli mara kɛlɛden tɔ nunu tun be Zuda mara kɛlɛdenw ɲa, dɔw dogonin b'u kɔfɛ. 14Zuda mara mɔgɔw y'u ɲaa yɛlɛma, u y'a ye ko kɛlɛ b'u ɲafɛ n'u kɔfɛ fana. U kulera Masaba nɔɔ fɛ. Sarakalasebagaw ye buruw fiyɛ. 15Zuda mara mɔgɔw ye kɛlɛpɛrɛnkan bɔ. U pɛrɛnkan bɔra dɔrɔn, Ala ye Zerobowamu ni Isirayɛli mara mɔgɔw bɛɛ gwɛn Abiya ni Zuda mara mɔgɔw ɲa. 16Isirayɛli mara mɔgɔw bolila Zuda mara taw ɲa. Ala y'u don Zuda mara mɔgɔw bolo. 17Abiya n'a ka mɔgɔw sera u kɔrɔ kosɔbɛ. Mɔgɔ waa kɛmɛ duuru (500 000) sara Isirayɛli mara kɛlɛdenŋanaw cɛma. 18Isirayɛli mara mɔgɔw ye dɔgɔya sɔrɔ o waati la. Zuda mara mɔgɔw ye see sɔrɔ, bari olu tun y'u jigi la Masaba u faaw ka Ala kan. 19Abiya tugura Zerobowamu kɔ k'a ka dugu dɔw minɛ: Betɛli, ni Yesana, ani Efurɔn, n'u lamini duguw.\n20Zerobowamu ma fanga sɔrɔ tugu Abiya ka tile la. O kɔ, Masaba bolo ser'a ma, a sara. 21Nga Abiya tagara ɲa ka dɔ fara a ka fanga kan. A ye muso tan ni naani furu, ka dencɛ mugan ni fila, ani denmuso tan ni wɔɔrɔ sɔrɔ.\n22Abiya ka kɛwali tɔw, a ye min kɛ ani ka min fɔ, o be sɔrɔ kira Ido ka kibaru sɛbɛ kɔnɔ.\n23Abiya sara. U y'a suu don Dawuda ka ciin na. A dencɛ Aza sigir'a nɔɔ na masaya la.\nJamana tora ɲasuma na saan tan kɔnɔ a ka tile la.


Yezu be kalan dɔ di majigilenya koo la | Yezu ka ɲɛnamaya\nKalan ɲuman, majigilenya koo la\nMATIYO 17:22–18:5 MARIKI 9:30-37 LUKA 9:43-48\nYEZU BE KUMA A KA SAYA KOO LA TUGUN\nA YE LANPO SARA NI WARI MISƐN DƆ YE MIN BƆRA JƐGƐ DAA LA\nALA KA MASAYA KƆNƆ, JƆN LO YE BƐƐ ƝƐMƆGƆ YE\nYezu cogoya yɛlɛmanin kɔ, a ye jina gwɛn ka bɔ cɛdennin dɔ la Sezare Filipi mara la. Sisan, a n’a ka kalandenw be tagara Kapɛrnaum. U be dogora ka taga walisa jama kana “bɔ u tɛmɛtɔ kala ma.” (Mariki 9:30). O ye sababu di a ma k’a ka kalandenw labɛn a ka saya kama ani u tun bena baara min kɛ ale sanin kɔ. A y’a fɔ u ye ko: “U bena Mɔgɔ Dencɛ don mɔgɔjuguw bolo, k’a faga, tile sabanan loon a faganin kɔ, a bena kunun.”—Matiyo 17:22, 23.\nYezu ye min fɔ a ka kalandenw ye, u siɲɛ fɔlɔ tɛ k’o mɛn. Yezu tun kɔnna k’a fɔ k’u bena ale faga. Nka, Piyɛri tun ma la a la k’o koo ɲɔgɔn be se ka kɛ (Matiyo 16:21, 22). Ka fara o kan, a ka ciden saba y’a ye a cogoya yɛlɛmana ani a tun bena “sa cogo min na,” u y’o mɛn (Luka 9:31). Yezu ka kalandenw m’a ka kuma kɔrɔ tigitigi bɛɛ faamu. O n’a ta bɛɛ, u “hakili ɲagamina kosɔbɛ” o kuma kosɔn (Matiyo 17:23). Nka, u be siranna ka Yezu ɲininga o koo la.\nYezu n’a ka kalandenw labanna ka se Kapɛrnaum. A tun b’a ka waajuli baara fanba kɛ o yɔrɔ lo la ani a ka kalandenw fanba ka dugu lo. O yɔrɔ la, Alabatosoba ka lanpominɛlaw nana Piyɛri ɲininga ko: “Aw ka karamɔgɔ nin te to ka bolomafara [wala lanpo] di wa?” N’a sɔrɔ u tun b’a ɲinina ka Yezu jalaki ko a tɛ sɔn ka lanpo sara.—Matiyo 17:24.\nPiyɛri y’u jaabi ko: “Ɔnhɔn, a be to k’a di.” Min kɛra, Yezu tun b’o kala ma ka ban. O kama, Piyɛri sera soo tuma min na, Yezu kɔnna k’a ɲininga ko: “Simɔn, ele ka miiriya ye jumɛn ye koo nin na? Mɔgɔ jumɛnw le ka kan ka wusuru, walima lɛnpo sara faamaw ye? U deenw wa, walima mɔgɔ wɛrɛw?” Piyɛri y’a jaabi ko: “Mɔgɔ wɛrɛw lo.” Yezu y’a fɔ a ye ko: “O kɔrɔ k’u deenw lafoninin be kɛ!”—Matiyo 17:25, 26.\nYezu Faa lo ye duniɲa kuru bɛɛ Masa ye ani mɔgɔw be Ale lo bato Alabatoso kɔnɔ. O kama, sariya t’a waajibiya ko Ala Dencɛ ka lanpo sara Alabatoso kama. Yezu ko: “Nga waasa miiriyajugu kana don mɔgɔ nunu kuun na, o kama, i ka dulen ta ka taga baa la k’a fili yen. N’i kɔnna ka jigɛ min minɛ, i k’a daa yɛlɛ ka filɛ yen. I bena wari sɔrɔ yen min be i ka bolomafara ni ne ta bɔ. I ka taga o di.”—Matiyo 17:27.\nSisan, Yezu ka kalandenw bɛɛ be ɲɔgɔn fɛ ani u b’a fɛ ka Yezu ɲininga ko jɔn lo bena kɛ mɔgɔba ye ka tɛmɛ bɛɛ kan Ala ka Masaya kɔnɔ. A ma mɛɛn, siranya y’a to u ma sɔn ka Yezu ɲininga a ka saya koo la. Nka sisan, u ma siran ka Yezu ɲininga u ka siniɲasigi koo la. Yezu b’u ka miiriya lɔn ka ban. K’u to Yezu kɔfɛ, u tun ye ɲɔgɔn sɔsɔ o koo la. O kɛra tuma min na u tun be kɔsegira Kapɛrnaum dugu la. O kosɔn, Yezu y’u ɲininga ko: “Aw tun be mun sɔsɔli lo la sira kan?” (Mariki 9:33). U ma fɛɛn fɔ maloya kosɔn, sabu u tun be ɲɔgɔn sɔsɔra ko jɔn le ye kuntigi ye u cɛma. A laban, cidenw tun be ɲɔgɔn sɔsɔra koo min na, u ye Yezu ɲininga o la ko: “Sankolo masaya la, jɔn le ye mɔgɔbaba ye?”—Matiyo 18:1.\nA saan saba ɲɔgɔn ye nin ye, Yezu ka kalandenw be tugura a kɔ ani k’a lamɛn. O kama, a ka gwɛlɛ ka la a la k’u y’o sɔsɔli ɲɔgɔn kɛ. Nka, u ye mɔgɔ dafabaliw lo ye. Ka fara o kan, u lamɔna diinan sira min kan, mɔgɔ be ni lɔyɔrɔ min ye, o kɔrɔtanin lo kosɔbɛ! A ma mɛɛn fana, Yezu tun y’a fɔ Piyɛri ye ko a bena Ala ka Masaya “konnigɛ” di a ma. N’a sɔrɔ o y’a to a y’a miiri ko ale lɔyɔrɔ ka bon ka tɛmɛ tɔɔw ta kan. N’a sɔrɔ Zaki ni Zan fana b’o ɲɔgɔn miiri sabu u ɲɛɛ lara Yezu kan tuma min na a cogoya yɛlɛmana.\nA ka kɛ min o min ye, Yezu y’a ɲini k’u ka miiriya latilen. A ye deen dɔ weele k’a lɔ u cɛma. O kɔ, a y’a fɔ u ye ko: “N b’a fɔ aw ye ko n’aw m’aw sɔɔn yɛlɛma k’a kɛ i n’a fɔ denmisɛnw ta, aw tena don sankolo masaya la. O la, mɔgɔ min b’a yɛrɛ majigi ka kɛ i n’a fɔ denmisɛn nin, o tigi bena kɛ mɔgɔbaba ye sankolo masaya la. Ni mɔgɔ min be denmisɛn nin ɲɔgɔn minɛ ka ɲa ne kosɔn, o tigi be ne le minɛ ka ɲa.”—Matiyo 18:3-5.\nO ye mɔgɔw kalancogo ɲuman ye dɛ! Yezu ma dimi a ka kalandenw kɔrɔ ani a m’a fɔ k’u ye kuncɛbaw ni wasabaliw ye. Nka, a tɛmɛna ɲɛyirali dɔ fɛ walisa k’u dɛmɛ. Denmisɛnw t’a ɲini ka kɛ ni lɔyɔrɔba ye wala ka tɔgɔba sɔrɔ. Yezu y’a yira ko a ka kalandenw ka ɲi k’a ɲini ka kɛ n’o miiriya ɲɔgɔn lo ye. O kɔ, Yezu y’a ka kuma kuncɛ ni lasɔmini kuma nunu ye ko: “Min ye aw bɛɛ la dɔgɔmannin ye, o de ye aw la mɔgɔba ye.”—Luka 9:48, ABM.\nU kɔsegitɔ Kapɛrnaum, Yezu segira koo kɔrɔtaninba juman lo kan? Kalandenw y’o koo ta cogo di?\nMun na waajibi tɛ ko Yezu ka Alabatoso ka lanpo sara? Nka, mun na a y’o kɛ?\nMun na kalandenw tun be jɔrɔla u ka lɔyɔrɔ koo la? Yezu y’u ka miiriya latilen cogo di?\nA ci dɔ ma A ci dɔ ma Kalan ɲuman, majigilenya koo la\njy sap. 62 ɲɛɛ 148-149


MAKABEW FƆLƆ 11 AKKDC08 - Ezipiti masacɛ Potoleme ye - Bible Search\nMAKABEW FƆLƆ 10 MAKABEW FƆLƆ 12\nMAKABEW FƆLƆ 11\nPotoleme wɔɔrɔnan be se Alɛkisandiri kɔrɔ\n1Ezipiti masacɛ Potoleme ye kɛlɛden caaman lajɛn, u tun ka ca i n'a fɔ kɔgɔjida la cɛncɛn. A ye kurun caaman lajɛn fana. A tun b'a fɛ ka Alɛkisandiri ka mara minɛ cekuya la k'a fara a yɛrɛ ta kan. 2A tagara Siri jamana na ni kuma diman ye. O yɔrɔ mɔgɔw y'u ka duguw dondaw yɛlɛ a ye, ka ta'a kunbɛn. Masacɛ Alɛkisandiri tun ko u k'a minɛ ka ɲa, bari Potoleme tun ye a birancɛ ye. 3Nga, Potoleme donna dugu o dugu la, a ye kɛlɛdenw to yen ko u k'a kɔlɔsi. 4A gwɛrɛla Asidɔdi la tuma min na, u ye Dagɔn sɔnso yira a la, min tun jɛnina, ni Asidɔdi n'a lamini cɛnni, ani suu minw tun filifilila yɔrɔ bɛɛ la, ni minw tun jɛnina kɛlɛ waati la, k'u tɔɔ to. Masacɛ tun ka kan ka tɛmɛ yɔrɔ min na, u tun y'u tonton ɲɔgɔn kan o yɔrɔ la. 5U ye Zonatan ka kɛwaliw fɔ masacɛ ye janko k'a kɔnɔnasu a kama, nga a ma foyi fɔ. 6Zonatan tagara masacɛ kunbɛnyɔrɔ Zope, ni boɲaba ye. U ye ɲɔgɔn fo, ka si yen. 7Zonatan ye masacɛ bila sira fɔɔ Eletɛri baa daa la, o kɔ, a kɔsegira Zeruzalɛmu.\n8Masacɛ Potoleme ye kɔgɔji daa la duguw minɛ fɔɔ ka taga se kɔgɔjida la Selesi. A tora ka kojugu latigɛ Alɛkisandiri kama. 9A ye mɔgɔw ci masacɛ Demetiriyusi fɛ ko a ka na u ka bɛn. Ko a ben'a denmuso Kileyopatiri d'a ma, min ye Alɛkisandiri ka muso ye. Ko Demetiriyusi bena sigi a facɛ ka mara kunna. 10Ko a tun y'a denmuso di cɛɛ nin ma, nga a nimisara o la, bari o cɛɛ min ye cogo ɲini k'ale faga. 11Potoleme ye Alɛkisandiri jalaki ten, bari a tun b'a fɛ k'a ka mara minɛ. 12O la, a y'a denmuso bɔsi a la k'a di Demetiriyusi ma. A faranna Alɛkisandiri la, u kɛra ɲɔgɔn juguw ye, u ma juguya nin dogo. 13Potoleme donna Antiyɔsi k'a yɛrɛ kɛ Siriba masacɛ ye. A kɛra ten, a kɛra mara fila masa ye, n'o ye Ezipiti ni Siriba ye.\nAlɛkisandiri ni Potoleme ka saya\n14O waati la, masacɛ Alɛkisandiri tun be Silisi mara la, bari o yɔrɔ mɔgɔw tun murutira. 15Potoleme tun ye koo min kɛ, a y'o mɛn tuma min na, a wilila ka ta'a kama janko k'a kɛlɛ. Nga Potoleme tagar'a kunbɛn ni kɛlɛbolo barikaman ye k'u kɛlɛ k'u gwɛn. 16Alɛkisandiri bolila ka taga Arabi jamana na. O la, masacɛ Potoleme kɛra setigi ye. 17Arabucɛ dɔ min tɔgɔ ko Zabudiyɛli, ale ye Alɛkisandiri minɛ k'a kuun tigɛ k'o ci Potoleme ma. 18Tile fila o kɔ, Potoleme sara. A tun ye kɛlɛden minw to dugu barikamanw kɔnɔ, o duguw mɔgɔw wilila u kama k'u faga. 19A kɛra ten, Demetiriyusi kɛra masa ye girɛkiw ka masaya saan 167nan na.\nDemetiriyusi filanan be bɛn ni zuwifuw ye\n20O tile fila nin na, Zonatan ye Zude mara mɔgɔw lajɛn janko ka taga Zeruzalɛmu dugu yɔrɔ barikaman minɛ. A ye kɛlɛkɛwotoro caaman dilan o kama. 21Zuwifu minw kɛra janfamɔgɔw ye, n'u te sariya bato, ni u yɛrɛ ka siya koo ka go u ye, olu dɔw tagara masacɛ fɛ k'a fɔ a ye ko Zonatan ye dugu yɔrɔ barikaman nin datugu. 22Demetiriyusi y'o mɛn tuma min na, a dimina. O yɔrɔnin bɛɛ, a y'a latigɛ ko a be taga Potolemayisi. A ye sɛbɛ ci Zonatan ma ko a ka dugu nin kɛlɛ dabila ka na Potolemayisi joona, u ka ɲɔgɔn ye. 23Zonatan ye cira nin mɛn tuma min na, a ko u ka to dugu gɛrɛfɛ halibi k'a lamini. A ye Isirayɛli cɛkɔrɔba dɔw woloma, ni sarakalasebaga dɔw, olu k'a bila sira. A sɔnna o faratiko la. 24A ye warigwɛ ni sanu, ni faniw ani boɲafɛn wɛrɛ ta caaman ka taga n'u ye masacɛ fɛ Potolemayisi. O la, a koo diyara Demetiriyusi ye. 25Zuwifu Alaɲasiranbali dɔw y'a jalaki. 26Nga masacɛ y'a boɲa a ka mɔgɔsɔbɛw bɛɛ ɲana i n'a fɔ masacɛ tɔw tun y'a kɛ cogo min na. 27A y'a fɔ ko a be to a ka sarakalasebagaw kuntigiya la. Boɲa minw tun b'a kan ka kɔrɔ, a k'olu bɛɛ ka kɛ a kan halibi. O kɔ, a y'a kɛ masacɛ ka mɔgɔsɔbɛ fɔlɔw dɔ ye. 28Zonatan y'a ɲini masacɛ fɛ ko a ka sɔn Zude mara, ani Samari mara ka mara saba nunu seenw bɔ nisɔngɔ sara la, ko n'a sɔnna o la, ale bena warigwɛ kilo waa seegi ani kilo kɛmɛ (8 100) d'a ma. 29Masacɛ sɔnna. O kɔ, a ye sɛbɛ ci Zonatan ma ko:\n30«Ne masacɛ Demetiriyusi be n balima Zonatan ni zuwifuw fo. 31An tun ye bataki min ci Lasitɛni ma, min ye ‹masacɛ balimaw› dɔ ye, an b'o ɲɔgɔn ci aw fana ma janko min fɔra a kɔnɔ, aw k'o lɔn. 32Ne masacɛ Demetiriyusi be n facɛ Lasitɛni fo. 33Miiriyaɲumanw be zuwifuw fɛ ne faan fɛ minkɛ, ne y'a latigɛ ka koɲuman kɛ u ye. U ye an teriw ye, u b'u ka koow kɛ an faan fɛ ni tilenninya ye. 34O la, ne ko Zude mara kuntigiya b'u bolo, ni mara saba nunu: Aferema, ni Lida ani Aramatayimu. Olu tun faranna ka bɔ Samari mara la ka fara Zude mara kan, olu n'u laminiw bɛɛ. Mɔgɔ minw bɛɛ be taga sarakaw bɔ Zeruzalɛmu, o kɛra olu ka nafa kosɔn. Wari min tun be to ka sara masacɛ ye saan o saan, sɛnɛfɛnw ni yiridenw kosɔn, kabini sisan, u wajibiyanin te tugu k'o sara. 35Fɛɛn wɛrɛ min ka kan ka sara ne ye, n'o ye *jakaw, ni wari wɛrɛw ye, ani kɔgɔ wusuru, ni bolomafara, k'a ta sisan ma, o si wajibiyanin te zuwifuw ma tugu. 36Kabini sisan ni waati bɛɛ, kolatigɛnin nunu bena to seen kan. 37O la, aw ka banba ka bataki nin ɲɔgɔn wɛrɛ sɛbɛn tugu, k'a di Zonatan ma. A ka kan k'a bila Ala ka kulu kan, a ka teli ka ye yɔrɔ min na.»\nZonatan be Demetiriyusi filanan dɛmɛ\n38Tuma min na masacɛ Demetiriyusi y'a ye ko jamana mɔgɔw be hɛrɛ la a ka fanga kɔrɔ, ko mɔgɔ si te murutir'a ma tugu, a y'a ka kɛlɛdenw bɛɛ bila ka taga u ka soo. U kelen kelen bɛɛ tagara soo. A tun ye minw ta baara la ka bɔ siya wɛrɛw cɛma, dugukolodenninw kan kɔgɔji cɛma, fɔɔ olu dama. O le y'a to kɛlɛden minw tun ye baara kɛ a faaw ye ka kɔrɔ, olu bɛɛ y'a kɔniya. 39Tirifɔn, min tun ye Alɛkisandiri ka mɔgɔw dɔ ye, ale y'a ye minkɛ ko kɛlɛdenw bɛɛ be Demetiriyusi kɔrɔfɔra, a tagara arabucɛ Iyamulikɔsi fɛ, min tun be Alɛkisandiri deen kanbelennin Antiyokusi lamɔna. 40A y'a dali kosɔbɛ ko a ka deen nin d'a ma janko a ka sigi masaya la a facɛ nɔɔ na. Demetiriyusi tun ye koo minw latigɛ, a y'o bɛɛ fɔ a ye. A ka kɛlɛdenw b'a kɔniyara cogo min na, a y'o fana fɔ. A ye lafila kɛ Iyamulikɔsi fɛ.\n41Zonatan ye cira sama masacɛ Demetiriyusi ma k'a dali ko a k'a ka kɛlɛdenw bɔ Zeruzalɛmu dugu yɔrɔ barikaman na, ni dugu barikamanw kɔnɔ, bari u tun be Isirayɛlidenw kɛlɛ tuma bɛɛ. 42Demetiriyusi ye Zonatan jaabi ko a ye min ɲini a fɛ, ko ale bena o kɛ ale n'a ka siya ye, k'o dama tɛ, ko ni waatiɲuman sera dɔrɔn, a bena ale n'a ka siya boɲa. 43Ko sisan n'a be se ka mɔgɔw ci a fɛ k'a dɛmɛ kɛlɛ la, k'o ka ɲi, bari ale ka kɛlɛdenw bɛɛ bɔra ale kɔ. 44Zonatan ye kɛlɛdenŋana mɔgɔ waa saba (3 000) ci a fɛ Antiyɔsi. U sera tuma min na, masacɛ nisɔn diyara. 45Bari dugu mɔgɔ waa kɛmɛ ni mugan (120 000) ɲɔgɔn tun lajɛnna dugu kɔnɔ ko u b'a faga. 46A tun dogora masaso kɔnɔ, dugu mɔgɔw bɔra ka siraw bɛɛ fa, kɛlɛ daminɛna. 47Masacɛ ye zuwifuw wele ko u ka n'a dɛmɛ, u bɛɛ lajɛnna a kɔrɔ. O kɔ, u jɛnsɛnna dugu kɔnɔ ka mɔgɔ waa kɛmɛ (100 000) ɲɔgɔn faga o loon na. 48U ye dugu nafolo cɛ, o tun ka ca kosɔbɛ. O kɔ, u ye dugu jɛni o loon kelen na, ka masacɛ kisi. 49Dugu mɔgɔw y'a ye tuma min na ko dugu minɛko ma kɛ kogwɛlɛn ye zuwifuw fɛ minkɛ, u jaa tigɛra, u kulera masacɛ nɔɔ fɛ k'a dali ko 50a ka bɛn n'u ye, k'a fɔ zuwifuw ye ko u ka olu n'u ka dugu kɛlɛ dabila. 51U y'u ka kɛlɛkɛminanw fili, u bɛnna ni masacɛ ye. Zuwifuw ye tɔgɔba sɔrɔ masacɛ n'a ka mara mɔgɔw bɛɛ fɛ. O kɛnin kɔ, u kɔsegira Zeruzalɛmu ni nafolo caaman ye, u tun ye min cɛ. 52Masacɛ Demetiriyusi ka fanga ye barika sɔrɔ tugu. Jamana ye hɛrɛ sɔrɔ a ka fanga kɔrɔ. 53Nga a tun y'a daa di koo minw na, a ma o kɛ, a yɛlɛmana ka kɛ Zonatan jugu ye. Zonatan nunu tun ye min kɛ a ye, a m'u waleɲuman lɔn, a y'a daminɛ ka Zonatan sigɛn kosɔbɛ.\nZonatan be kɛ Antiyokusi wɔɔrɔnan nɔfɛmɔgɔ ye\n54Waati dɔ tɛmɛnin kɔ, Tirifɔn kɔsegira ni Antiyokusi ye. A y'a kɛ masa ye ka masafugulan biri a kuun na, a n'a ka denmisɛnya bɛɛ. 55Demetiriyusi tun ye kɛlɛden minw bila ka taga, olu bɛɛ lajɛnna Tirifɔn kɔrɔ. U ye Demetiriyusi kɛlɛ, u sera a kɔrɔ, a bolila. 56Tirifɔn ye kɛlɛkɛsamaw minɛ ka Antiyɔsi dugu minɛ.\n57Kanbelennin Antiyokusi wɔɔrɔnan ye sɛbɛ ci Zonatan ma ko: «I bena to i ka sarakalasebaga kuntigiya la, ani mara naani nunu kunna, ne b'i jati masacɛ ka mɔgɔsɔbɛw dɔ ye.» 58A ye minan sanulamanw ci a ma, ni dumunikɛminanw fana, ka sira d'a ma ko a ka minni kɛ sanufilenw kɔnɔ, ka faniwulen don, ani ka masirifɛn sanulaman ta. 59Kulu min be wele ko Tiri yɛlɛyɛlɛnan, k'a ta o ma fɔɔ ka taga se Ezipiti daan ma, a ye Zonatan kɔrɔcɛ Simɔn kɛ o mara kɛlɛkuntigi ye.\n60Zonatan tagara Siriba jamana yaala k'o mara duguw kɛ ɲɔgɔn kan. Siri kɛlɛdenw bɛɛ nana lajɛn a kɔrɔ ko u ben'a dɛmɛ kɛlɛ la. A tagara Asikalɔn, o dugu mɔgɔw y'a kunbɛn ni boɲaba ye. 61A bɔra yen ka taga Gaza, nga Gazakaw y'u ka dugu dondaw tugu. A y'o dugu datugu k'a laminiyɔrɔw nafolo cɛ ka yɔrɔ nunu jɛni. 62Gazakaw ye Zonatan dali ko a ka bɛn n'u ye. A sɔnna. Nga a y'u ɲamɔgɔw dencɛw minɛ k'u ci Zeruzalɛmu. O kɔ, a ye mara yaala ka taga fɔɔ Damasi.\n63Zonatan y'a mɛn ko Demetiriyusi ka kɛlɛkuntigiw sera Kedɛsi gɛrɛfɛ, Galile mara la ni kɛlɛden caaman ye janko k'a bɔ a ka baara la. 64A tagara u kunbɛn. A tun y'a kɔrɔcɛ Simɔn to Zude. 65Simɔn n'a ka kɛlɛdenw sigira Bɛtisuri gɛrɛfɛ k'a datugu, k'a kɛlɛ waatijan kɔnɔ. 66Dugu mɔgɔw ye bɛɛn ɲini Simɔn fɛ, a sɔnna. Nga a y'u gwɛn ka bɔ dugu kɔnɔ. A yɛrɛ sigira dugu kɔnɔ, ka kɛlɛden dɔw to yen.\n67Zonatan n'a ka kɛlɛdenw sigira Zenezarɛti baa daa la. O dugusagwɛ sɔgɔma joona, u tagara se Azɔri kɛnɛyɔrɔ la. 68U juguw ka kɛlɛdenw tun be gwɛrɛla ka na u kunbɛn kɛnɛyɔrɔ nin na. O y'a sɔrɔ u tun y'u ka mɔgɔ dɔw dogo kuluw yɔrɔ la minw bena wili Zonatan kama. Nga olu yɛrɛ tun bɛ nan'a kunbɛn. 69Zonatan wilila k'a ɲaa sin a ɲafɛmɔgɔw ma. Kɛlɛden dogonin nunu bɔra u dogoyɔrɔ la ka kɛlɛ daminɛ. 70Zonatan ka kɛlɛdenw bɛɛ bolila, hali mɔgɔ kelen ma to, fɔɔ a ka kɛlɛdenw ɲamɔgɔw fila: Abusalɔmu deen Matatiyasi, ni Kalifi deen Zuda. 71Zonatan y'a ka faniw faran ka buguri kɛ a yɛrɛ kuun na, ka Ala dali. 72O kɔ, a segira ka kɛlɛ kɛ n'a juguw ye, a sera u kɔrɔ, u bolila. 73Kɛlɛden minw tun bolila k'a to a kelen, olu y'o ye tuma min na, u kɔsegir'a fɛ ka fara a kan. U tugura u juguw kɔ k'u gwɛn ka taga fɔɔ u juguw ka sigiyɔrɔ la Kedɛsi. Olu yɛrɛ sigira o yɔrɔ la. 74O loon na, u juguw mɔgɔ waa saba (3 000) ɲɔgɔn fagara. O kɔ, Zonatan kɔsegira Zeruzalɛmu.


Mas fɔlɔ 15 AKKDC08 - Nebati dencɛ Zerobowamu ka masaya - Bible Search\nMas fɔlɔ 14 Mas fɔlɔ 16\nMas fɔlɔ 15\nZuda mara masacɛ Abiyamu ka koo\n(Lok 2nan 13.1-3, 22-23)\n1Nebati dencɛ Zerobowamu ka masaya saan tan ni seeginan na, Abiyamu kɛra masacɛ ye Zuda mara kunna. 2A ye saan saba kɛ masaya la Zeruzalɛmu. A bamuso tɔgɔ tun ko Maaka, ale tun ye Abisalɔn denmuso ye. 3A fana wilila k'a faa ka kojugu ɲɔgɔn bɛɛ kɛ. A jigi tun te Masaba a ka Ala kan i n'a fɔ a bɛma Dawuda. 4- O bɛɛ n'a ta, Dawuda kosɔn, Masaba, Dawuda ka Ala y'a deen dɔ to a nɔɔ na masaya la Zeruzalɛmu kunna janko a ka to masaduguya la. 5- Bari Dawuda tun ye koɲuman kɛ Masaba ɲakɔrɔ. A m'a ka sariya si cɛn a sii bɛɛ kɔnɔ, fɔɔ iticɛ Uri ka koo nin dama.\n6Kɛlɛ tun be Orobowamu ni Zerobowamu cɛ a sii bɛɛ la.\n7Abiyamu ka kɛwali tɔw, n'a ka baara bɛɛ, o be sɔrɔ Zuda mara masaw ka loon o loon kibaru sɛbɛ kɔnɔ. Kɛlɛ tun be ale ni Zerobowamu cɛ. 8O kɔ, Abiyamu sara, u y'a suu don Dawuda ka ciin na. A dencɛ Aza sigir'a nɔɔ na masaya la.\nZuda mara masacɛ Aza ka koo\n(Lok 2nan 14.1-2; 15.16-19; 16.1-6,11-14)\n9Isirayɛli mara masacɛ Zerobowamu ka masaya saan mugannan na, Aza kɛra masacɛ ye Zuda mara kunna. 10A ye saan bi naani ni kelen kɛ masaya la Zeruzalɛmu. A mamamuso tɔgɔ tun ko Maaka, Abisalɔn denmuso tun lo. 11Aza ye koɲuman kɛ Masaba ɲakɔrɔ i n'a fɔ a bɛma Dawuda. 12A ye landa kakalayakɛbagaw gwɛn ka bɔ jamana kɔnɔ. A faaw tun ye joo minw dilan, a y'u bɛɛ cɛn ka bɔ yen. 13Masacɛ bamuso tun ka kan ni boɲa min ye, a yɛrɛ y'o bali a mamamuso Maaka ye. Bari, ale tun ye *Asera jaa dilan, min ma ɲi fewu. Aza ye joo nin tigɛ ka ta'a jɛni Sedirɔn kɔɔ daa la. 14Nga a ma se ka sɔnnikɛyɔrɔ nunu tunu. O bɛɛ n'a ta, Aza y'a jigi bɛɛ la Masaba kan a sii bɛɛ la. 15A n'a facɛ tun ye sanu ni warigwɛ, ani minan minw di Masaba ma, a donna n'o ye Masaba ka soo kɔnɔ.\n16Kɛlɛ tun be Aza ni Isirayɛli mara masacɛ Bayesa cɛ u sii bɛɛ la. 17Isirayɛli mara masacɛ Bayesa wilila ka taga Zuda mara kama. A ye Arama dugu kɛ dugu barikaman ye janko a ka se ka Zuda mara masacɛ Aza ka mɔgɔw bali u kana bɔ. 18O la, warigwɛ ni sanu minw tɔɔ tun tora Masaba ka soo nafolo marayɔrɔ la, ani ale masacɛ ka soo ta, Aza wilila k'o ta k'o kalifa a ka dakɔrɔsigiw ma, k'u ka taga o di Siri masacɛ, Ɛziyɔn deen Tabirimɔn dencɛ Bɛnadadi ma. Ale tun siginin be Damasi kunna. A ko u k'a fɔ a ye ko: 19«A to an ka bɛɛn i n'a fɔ an faaw tun bɛnnin lo cogo min na. Ne b'i boɲa ka warigwɛ ni sanu nin ci e ma. Bɛɛn min be e ni Isirayɛli mara masacɛ Bayesa cɛ, o bɛɛn nin cɛn, janko a be ne to ɲasuma na.»\n20Bɛnadadi ye mɛnni kɛ masacɛ Aza fɛ. A y'a ka kɛlɛkuntigiw ci k'u ka taga Isirayɛli mara duguw kɛlɛ. U ye Iyɔn dugu, ni Dan ani Abɛlibɛtimaaka kɛlɛ ka se u kɔrɔ, ani Kinerɛti marad bɛɛ, ni Nɛfutali mara tɔɔ bɛɛ. 21Bayesa y'o mɛn tuma min na, a ye Arama dugu nin lɔko dabila, ka na to Tirisa. 22Masacɛ Aza ye Zuda mara mɔgɔw bɛɛ wele, a ma mɔgɔ si to. Bayesa tun be kabakuru ni lɔgɔ minw kɛ ka Arama dugu lɔ, u tagara o bɛɛ ta ka taga n'a ye. Masacɛ Aza y'o le kɛ ka Geba dugu lɔ Bɛnzamɛn mara la, ani Misipa.\n23Aza ka kɛwali tɔw, n'a ka cɛfariyakow, n'a ka baara bɛɛ, n'a ye dugu minw sigi, o be sɔrɔ Zuda mara masaw ka loon o loon kibaru sɛbɛ kɔnɔ. Nga, a kɔrɔla tuma min na, a seen tun cɛnna. 24Aza sara, u y'a suu don a faaw ka kaburu kɔnɔ a bɛma Dawuda ka ciin kɔnɔ. O kɔ, a deen Zozafati sigir'a nɔɔ na masaya la.\nIsirayɛli mara masacɛ Nadabu ka koo\n25Zuda mara masacɛ Aza ka masaya saan filanan na, Zerobowamu dencɛ Nadabu sigira masaya la Isirayɛli mara kunna. A ye saan fila kɛ o masaya la. 26A ye kojugu kɛ Masaba ɲakɔrɔ. A tugur'a facɛ kɔ, k'a ka kojugu ɲɔgɔn kɛ, a tun kɛra sababu ye ka Isirayɛlidenw bila min na. 27Isakari kɔmɔgɔ Aya dencɛ Bayesa wilila ka bɛɛn ni mɔgɔ dɔw ye k'a faga Gibetɔn, min tun ye filisiw ka dugu dɔ ye. O y'a sɔrɔ Nadabu ni Isirayɛli mara kɛlɛdenw bɛɛ tun tagara Gibetɔn datugu. 28Bayesa y'a faga Zuda mara masacɛ Aza ka masaya saan sabanan na, ka sigi a nɔɔ na. 29- A sigira tuma min na masaya la, a ye Zerobowamu ka somɔgɔw bɛɛ halaki, a yɛrɛ ma mɔgɔ kelen to. Fɛɛn o fɛɛn tun ye niman ye soo nin kɔnɔ, a y'o bɛɛ halaki, ka kɛɲɛ ni Masaba ka fɔta ye. A tun ye min fɔ a ka baaraden Aya barika la ka bɔ Silo. 30O kɛra Zerobowamu ka hakɛw kosɔn. A ye minw kɛ ani ka Isirayɛlidenw fana don minw la. O le y'a to Masaba, Isirayɛli ka Ala dimina.\n31Nadabu ka kɛwali tɔw, n'a ka baara bɛɛ, o be sɔrɔ Isirayɛli mara masaw ka loon o loon kibaru sɛbɛ kɔnɔ. 32Kɛlɛ tun be Aza ni Isirayɛli mara masacɛ Bayesa cɛ u sii bɛɛ la.\nIsirayɛli mara masacɛ Bayesa ka koo\n33Zuda mara masacɛ Aza ka masaya saan sabanan na, Aya dencɛ Bayesa kɛra masacɛ ye Isirayɛli mara bɛɛ kunna. A tun sigira Tirisa. A ye saan mugan ni naani kɛ masaya la. 34A ye kojugu kɛ Masaba ɲakɔrɔ: a tugura Zerobowamu kɔ, Zerobowamu tun ye Isirayɛlidenw bila kojugu minw na, a y'o ɲɔgɔn kɛ fana.


Sam 2nan 24 AKKDC08 - Masaba dimina Isirayɛlidenw kɔrɔ - Bible Search\nSam 2nan 23 Mas fɔlɔ int\nSam 2nan 24\nDawuda be mɔgɔw jati\n(Lok fɔlɔ 21.1-6)\n1Masaba dimina Isirayɛlidenw kɔrɔ tugu. A y'a kɛ Dawuda ye koo dɔ kɛ u ka hɛrɛ te min na. A y'a fɔ ko a ka Zuda kɔmɔgɔw ni Isirayɛliden tɔw jati. 2Masacɛ y'a fɔ kɛlɛdenw kuntigi Zowabu ye, min tun b'a gɛrɛfɛ, ko a ka taga Isirayɛli maraw bɛɛ la, k'a ta Dan mara la kɔgɔdugu faan fɛ fɔɔ ka taga se Bɛriseba, worodugu faan fɛ. Ko u ka mɔgɔw jati, janko ale ka se k'u daa lɔn. 3Zowabu y'a fɔ a ye ko: «Masaba i ka Ala k'a kɛ jama be buguya siɲɛ kɛmɛ, masacɛ, ne matigi k'o ye. Nga mun na masacɛ, ne matigi b'a fɛ k'o koo ɲɔgɔn kɛ?» 4Nga masacɛ tor'a ka kuma kan a tun ye min fɔ Zowabu ni kɛlɛdenw kuntigiw ye. O la, u ye sira minɛ janko ka taga mɔgɔw jati. 5U tagara Zurudɛn baji tigɛ, ka ta'a daminɛ Arowɛri, dugu min be Gadi kɔkɛnɛ na, o worodugu ɲafan na. O kɔ, u tagara Yazɛri faan fɛ. 6U tagara se Galaadi mara la ani kulujukɔrɔ, Ɔdisi, ka sɔrɔ ka taga Danyaan n'a lamini na, ani Sidɔn. 7U tagara fana Tiri dugu barikaman na, ani iviw ka duguw, ni kanaanw duguw bɛɛ kɔnɔ fana. U nana laban Bɛriseba, Zuda mara worodugu ɲafan fɛ. 8U ye jamana nin bɛɛ yaala ten, ka kɔsegi ka na se Zeruzalɛmu, kalo kɔnɔntɔn ni tile mugan kɔ. 9Zowabu nana jama daa fɔ masacɛ ye. Cɛɛ minw tun be se ka taga kɛlɛ la n'u be se murujan kɔrɔ, Zuda kɔmɔgɔw ka mara la, olu tun ye mɔgɔ waa kɛmɛ duuru (500 000) ye. Isirayɛliden tɔw fɛ, mɔgɔ waa kɛmɛ seegi (800 000) tun be yen.\nAla be Dawuda ka kojugu sara\n(Lok fɔlɔ 21.7-17)\n10Mɔgɔw jatinin kɔ, Dawuda dusu tora ka panpan. A y'a fɔ Masaba ye ko ale ye mɔgɔw jati minkɛ, k'o kɛra hakɛba ye. Ko sisan Masaba ka yafa a ka baarakɛla ma, ko bari ale ye hakilitanya baara le kɛ.\n11O dugusagwɛ, yanni Dawuda ka wili, o y'a sɔrɔ Masaba ka kuma sera kira Gadi ma. Ale lo tun ye Dawuda ladibaga ye. 12Masaba ko: «Ta'a fɔ Dawuda ye ko ne bena koo saba le latigɛ a ye, ko a ka kelen woloma u la ne bena min kɛ a la.» 13O la, Gadi tagara Dawuda sɔrɔ k'a fɔ a ye ko: «I b'a fɛ kɔngɔ ka don i ka jamana kɔnɔ saan saba kɔnɔ wa? Walima i juguw k'i gwɛn kalo saba kɔnɔ n'i be boli u ɲa? Walima banajugu ka don jamana nin kɔnɔ tile saba? Ne ka kan ka kɔsegi ka taga min fɔ n cibaga ye, o fɔ sisan.» 14Dawuda y'a fɔ a ye ko: «Ne dusu kasinin lo kosɔbɛ. An ka ben Masaba bolo, bari a be makari kosɔbɛ, ne kana ben adamadenw bolo.» 15O la, Masaba y'a kɛ banajugu donna Isirayɛli jamana kɔnɔ, k'a ta o loon sɔgɔma fɔɔ ka taga se waati latigɛnin nin ma. K'a ta Dan mara la fɔɔ ka taga se Bɛriseba, mɔgɔ waa bi wolonwula (70 000) le sara mɔgɔw cɛma.\n16Mɛlɛkɛ tun b'a fɛ ka Zeruzalɛmu halaki tuma min na, Masaba y'a ka latigɛli yɛlɛma cɛnni nin la. A y'a fɔ mɛlɛkɛ ye k'o b'a bɔ, ko a k'a dabila. O y'a sɔrɔ a tun surunyana zebuzicɛ Orona ka sumangosikɛnɛ na ka ban.\n17Dawuda y'a ye ko mɛlɛkɛ tun b'a la ka mɔgɔw faga jama cɛma. A y'a fɔ Masaba ye ko: «Ne le ye hakɛ kɛ, ne le filila, mɔgɔ nunu ma foyi kɛ. Ne bugɔ, ani n ka somɔgɔw.»\n(Lok fɔlɔ 21.18-27)\n18O loon yɛrɛ la, Gadi tagara Dawuda fɛ k'a fɔ a ye ko a ka taga sarakabɔyɔrɔ lɔ Masaba ye zebuzicɛ Orona ka sumangosikɛnɛ na. 19Dawuda wilila ka taga i ko Gadi y'a fɔ cogo min na, ka kɛɲɛ ni Masaba ka fɔta ye. 20Orona ye filɛli kɛ ka masacɛ n'a ka dakɔrɔsigiw natɔ ye a fɛ. A bɔra k'a kunbiri gwan masacɛ ɲafɛ k'a ɲaa biri duguma. 21A y'a fɔ ko: «Mun na masacɛ, ne matigi be n'a ka baaraden fɛ?» Dawuda y'a jaabi ko ale be na a ka sumangosikɛnɛ san a fɛ ka sarakabɔyɔrɔ lɔ Masaba ye, janko banajugu nin ka ban ka bɔ jama cɛma. 22Orona y'a fɔ Dawuda ye ko: «Masacɛ, ne matigi, i sagolafɛn minɛ k'o bɔ saraka ye. Misiw be yen, i be se k'o bɔ saraka jɛnitaw ye, k'o jɛni ni zuuw ye, ani sumangosinanw.» 23A ye fɛɛn bɛɛ nin masacɛ la, k'a fɔ a ye ko: «Masaba i ka Ala k'i ka saraka minɛ.» 24Nga masacɛ y'a fɔ a ye ko: «Ayi, ne bena u san i fɛ. Ne tena saraka jɛnita si bɔ Masaba n ka Ala ye, ne ka wasiji te min na.» O kɔ, Dawuda ye kɛnɛ ni misi nunu san warigwɛ kuru bi duuru la. 25A ye sarakabɔyɔrɔ lɔ Masaba ye o yɔrɔ la, ka saraka jɛnitaw ni jɛnɲɔgɔnya sarakaw bɔ. O la, Masaba y'a ka daalili jaabi k'a nɔgɔya jamana ye, bana nin banna Isirayɛli jamana kɔnɔ.


Bibulu ka maanaw: Cɛɛ min tɛ siran - Jehova Seerew ka ɛntɛrɛnɛti yɔrɔ daganin\nA FILƐ u be yɛlɛla kanbele nin na cogo min na! I b’a lɔn mɔgɔ min lo wa? Zeremi lo. Ala ka kiraba dɔ lo.\nZoziyasi y’a daminɛ ka joow karikari ka bɔ jamana na tuma min na, a ma mɛɛn Jehova ye Zeremi weele k’a kɛ a ka kira ye. Nka, Zeremi y’a miiri ko ale ye denmisɛn ye, ko ale tɛ se ka kɛ kira ye. O kama, Jehova y’a fɔ a ye ko ale bena a dɛmɛ.\nZeremi y’a fɔ Israɛldenw ye ko u ka kojugukɛ dabila. A tun b’a fɔ u ye ko: ‘Siya wɛrɛw be ala minw bato, ngalon alaw lo.’ Nka, joow batoli tun ka di Israɛlden caaman ye ka tɛmɛ tiɲɛn Ala Jehova batoli kan. Ni Zeremi tun b’a fɔ jama ye ko Ala bena u ɲangi u ka kɛwale juguw kosɔn, u tun be yɛlɛ a ma dɔrɔn.\nSaan caaman tɛmɛna, Zoziyasi sara ani kalo saba o kɔ, a dencɛ Yoyakimu sigira masaya la. Ayiwa, Zeremi tora k’a fɔ jama ye ko: ‘Ni aw ma aw ka tagamacogo jugu yɛlɛma, Zeruzalɛmu bena halaki.’ Sarakalasebagaw y’a minɛ ka kule ko: ‘Mun na i be kuma ten, i bena faga!’ O kɔ, u y’a fɔ Israɛl ka masadenw ye ko: ‘Zeremi ka kan ka faga sabu a ye kumajugu fɔ an ka duguba kama.’\nZeremi tun bena mun lo kɛ sisan? A ma siran. A y’a fɔ u bɛɛ ye ko: ‘Aw ye kuma minw bɛɛ mɛn, Jehova lo ye ne ci ka na u fɔ aw ye. N’aw ma aw ka tagamacogo jugu yɛlɛma, Jehova bena Zeruzalɛmu halaki. Nka, aw ka nin lɔn ka ɲɛ, ni aw ye ne faga, aw ye mɔgɔ jalakibali lo faga.’\nMasadenw m’a faga, nka Israɛldenw ma u ka tagamacogo jugu yɛlɛma. O kɔ, Babilɔni masacɛ Nabukodonozɔri nana Zeruzalɛmu kɛlɛ. A laban, a ye Israɛldenw kɛ a ka baaradenw ye. A ye u la mɔgɔ waa caaman minɛ ka taga n’u ye Babilɔni. E ka miiri k’a filɛ dusukasi min bena kɛ i kan ni lonanw ye i minɛ ka taga n’i ye jamana dɔ la, i tɛ min lɔn.\nZeremi 1:1-8; 10:1-5; 26:1-16; 2 Masacɛw 24:1-17.\nJaa nin kan, kanbele nin ye jɔn lo ye?\nKa kɛ kira ye, Zeremi tun be mun lo miiri o koo la, nka Jehova y’a hakili sigi cogo di?\nZeremi tun be to ka mun lo fɔ jama ye?\nSarakalasebagaw y’a ɲini ka Zeremi bali cogo di, nka a y’a yira cogo di ko a tɛ siran?\nKomi Israɛldenw m’u ka tagamacogo jugu yɛlɛma, mun lo y’u sɔrɔ?\nZeremi 1:1-8 kalan.\nI ko Zeremi ka koo y’a yira cogo min na, mun lo be see di mɔgɔ ma ka Jehova ka baara kɛ? (2 Kor. 3:5, 6)\nZeremi ka koo be kerecɛn denmisɛnw jaa gwɛlɛya cogo di bi? (Waaj. 12:1; 1 Tim. 4:12)\nZeremi 10:1-5 kalan.\nZeremi tɛmɛna misali barikaman juman fɛ k’a yira ko hakilintanya lo k’i jigi la joow kan? (Zer. 10:5; Ezayi 46:7; Abak. 2:19)\nZeremi 26:1-16 kalan.\nJehova tun y’a fɔ Zeremi ye ko a “kana hali kuma kelen bɔ” ale ka cikanw na. Kerecɛn mɔlenw tɔɔ kɛtɔ ka lasɔmini kuma lase mɔgɔw ma bi, u b’o cikan ta sɔbɛ la cogo di? (Zer. 26:2; Det. 4:2; Kɛw. 20:27)\nBi, Jehova Seerew be kalan juman sɔrɔ Zeremi fɛ n’u be Jehova ka lasɔmini kumaw lase siyaw ma? (Zer. 26:8, 12, 14, 15; 2 Tim. 4:1-5)\nAn ka 2 Masacɛw 24:1-17 kalan.\nZuda ye bɔnɛ juman sɔrɔ a kɛtɔ ka Jehova kaan bila? (2 Mas. 24:2-4, 14)


Mat 18 AKKDC08 - O waati la, Yezu ka kalandenw gwɛrɛla - Bible Search\nMat 17 Mat 19\nAla ka masaya yɔrɔ la mɔgɔbaba\n(Mar 9.33-37; Luka 9.46-48)\n1- O waati la, Yezu ka kalandenw gwɛrɛla a la k'a ɲininga ko *sankolo masaya la, jɔn le ye mɔgɔbaba ye? 2Yezu ye denmisɛn dɔ wele k'o lɔ u cɛma, 3- k'a fɔ u ye ko: «Tiɲɛ na, n b'a fɔ aw ye ko n'aw m'aw sɔɔn yɛlɛma k'a kɛ i n'a fɔ denmisɛnw ta, aw tena don sankolo masaya la. 4O la, mɔgɔ min b'a yɛrɛ majigi ka kɛ i n'a fɔ denmisɛn nin, o tigi bena kɛ mɔgɔbaba ye sankolo masaya la. 5Ni mɔgɔ min be denmisɛn nin ɲɔgɔn minɛ ka ɲa ne kosɔn, o tigi be ne le minɛ ka ɲa.\nYezu be kuma kunnacɛnko la\n(Mar 9.42-48; Luka 17.1-2)\n6«Denmisɛn minw lara ne la, ni mɔgɔ dɔ kɛra sababu ye k'olu dɔ kunna cɛn, sanni a tigi k'o kɛ, ni kabakuru belebeleba tun sirila a kaan na, k'a fili kɔgɔji kɔnɔ, o tun ka fisa a ma. 7Diɲɛ mɔgɔ minw kɛra sababu ye ka mɔgɔ caaman kunna cɛn, bɔnɛ ye olu ta ye. Wajibi lo dɔw kunna bena cɛn, nga mɔgɔ min bena kɛ o dɔ sababu ye, bɔnɛ y'o tigi ta ye. 8- N'i bolo kelen, walima n'i seen kelen be kɛ sababu ye k'i don kojugu la, a tigɛ k'a fili yɔrɔjan. I ka don arijana na n'i bolo kelen, walima n'i seen kelen ye, o ka fisa i ma, i ka fili tasuma fagabali yɔrɔ la n'i bolo fila, walima n'i seen fila ye. 9- N'i ɲaa be kɛ sababu ye k'i don kojugu la, a wɔgɔbi k'a fili yɔrɔjan. I ka don arijana na n'i ɲaden kelen ye, o ka fisa i ma, ɲaa fila ka to i fɛ, i ka fili jahanama na.\nYezu be talen la saga tununin koo la\n10«Aw k'aw yɛrɛ kɔlɔsi, aw si kana denmisɛn nunu dɔ dɔgɔya, bari ne b'a fɔ aw ye k'olu ka mɛlɛkɛw be n Faa ɲakɔrɔ arijana na tuma bɛɛ. [ 11- Mɔgɔ Dencɛ nana ka mɔgɔ tununinw kisi.] 12Aw ka miiri la, ni saga kɛmɛ be mɔgɔ dɔ fɛ, ni olu dɔ tununa, sagatigi nin tena saga bi kɔnɔntɔn ni kɔnɔntɔn to kulu kan ka taga kelen nin yaala wa? 13Ne b'a fɔ aw ye ko n'a y'a ye, a nisɔn bena diya ale kosɔn ka tɛmɛ bi kɔnɔntɔn ni kɔnɔntɔn nunu kan. 14O cogo kelen la, aw Faa min be sankolo la, a t'a fɛ denmisɛn nunu dɔ ka tunu.\n15- «N'i balima ye hakɛ kɛ, ta'a fɛ k'a ladi i kelen ale kelen. N'a sera k'i faamu ka sɔn a la, e y'i balima tanga. 16- Nga n'a banna k'i lamɛn, i ka mɔgɔ kelen, walima fila fara i kan ka ta'a fɛ tugu, waasa mɔgɔ fila, walima mɔgɔ saba k'o koo ɲanabɔ. 17N'a ma sɔn olu ka fɔta ma, i k'o koo fɔ Ala ka jama ye. N'a ma sɔn olu ka fɔta ma fana, i k'a jati Alalɔnbali, walima lɛnpominɛla ye. 18- Tiɲɛ na, ne b'a fɔ aw ye ko aw mana fɛɛn o fɛɛn siri dugukolo kan, o bena siri sankolo la. N'aw ye fɛɛn o fɛɛn foni dugukolo kan, o bena foni sankolo la.\nYezu ko an ka jɛn ka Ala daali\n19«Tiɲɛ na, ne b'a fɔ aw ye tugu ko ni mɔgɔ fila bɛnna aw cɛma ka Ala daali fɛɛn o fɛɛn na k'u to dugukolo kan yan, ne Faa min be sankolo la bena o d'u ma. 20Bari ni mɔgɔ fila walima mɔgɔ saba mana ɲɔgɔn lajɛn yɔrɔ o yɔrɔ ne tɔgɔ la, ne b'u cɛma.»\nBaaraden hinɛbali ka koo\n21- Piyɛri gwɛrɛla Yezu la k'a ɲininga ko: «Matigi, ni n balima be to ka ne hakɛ ta tuma bɛɛ, ne ka kan ka yafa a ma siɲɛ joli? Fɔɔ ka taga se siɲɛ wolonwula wa?» 22Yezu y'a jaabi ko: «Ayi, ne t'a fɔ i ye siɲɛ wolonwula dɛ, nga siɲɛ wolonwula sigiyɔrɔman bi wolonwula.\n23«Bari *sankolo masaya be i ko masacɛ dɔ ta. Ale tun b'a fɛ k'a ka nafolo jati minɛ n'a ka baaradenw ye. 24K'a to jatili la, u nana ni baaraden dɔ ye min tun ka kan ka wari caaman sara. 25Masacɛ nin y'a ye ko a tena se k'a bɛɛ sɔrɔ k'a sara minkɛ, a k'u ka baaraden nin, n'a ka muso, n'a ka denmisɛnw, n'a bololafɛn bɛɛ feere, waasa juru nin ka se ka sara. 26Baaraden nin y'a kunbiri gwan a kuntigi kɔrɔ k'a daali ko a ka muɲu ale kɔrɔ dɔɔni, ko ale bena juru nin bɛɛ sara. 27A kuntigi makarila a la, ka yafa a ma juru nin la. 28O baaraden nin bɔra a kuntigi ka soo waati min na, a y'a tɔɲɔgɔn dɔ ye min tun ka kan ka wari dɔɔni d'ale ma. A y'a minɛ k'a kaan dɛrɛ kosɔbɛ fɔɔ a ninakili degunna, k'a fɔ a ye ko: ‹N ka wari sara.› 29A tɔɲɔgɔn nin y'a yɛrɛ majigi a kɔrɔ k'a daali ko: ‹muɲu ne kɔrɔ, ne ben'a sara.› 30Nga baaraden nin ma sɔn, a y'a don kaso la, k'a fɔ ko ni ale ka juru ma sɔrɔ, ko a te bɔ. 31A tɔɲɔgɔn dɔw fana y'u ye minkɛ, olu nii tɔɔrɔla kosɔbɛ. Olu tagara o fɔ u kuntigi ye. 32O tuma na, u kuntigi k'u ka taga baaraden nin wele ka na. U tagar'a wele, a nana tuma min na, a kuntigi y'a fɔ a ye ko: ‹Baaradenjugu, ne tun yafara i ma juru nin la, bari i ye ne daali. 33Ne makarila i la cogo min na, ele fana tun ka kan ka makari i tɔɲɔgɔn na ten.› 34A kuntigi dimina kosɔbɛ, a ye baaraden nin don kaso la, a ko ni juru nin bɛɛ ma sara, ko a te bɔ.» 35O kɔ, Yezu ye nin fɔ k'a la a kan ko: «Ne Faa min be sankolo la, o bena aw kɛ ten, n'aw te sɔn ka yafa aw tɔɲɔgɔn ma aw dusu bɛɛ la.»


Kɛw 26 AKKDC08 - O tuma na, Agiripa y'a fɔ Pɔli ye ko - Bible Search\nKɛw 25 Kɛw 27\nPɔli b'a ka koo ɲafɔ Agiripa ye\n1O tuma na, Agiripa y'a fɔ Pɔli ye ko kuma b'a bolo. Pɔli y'a bolo wili k'a fɔ ko: 2«Masa Agiripa, ne b'a fɔ ko ne dagamuna bari ne sera ka lɔ ele ɲafɛ bii ka n ka koow ɲafɔ i ye. Zuwifuw ye minw bɛɛ fɔ ka la ne kan, n bena o ɲafɔ i ye. 3N dagamuna bari e b'an zuwifuw ka landaw bɛɛ lɔn, sɔsɔli minw b'an cɛ Alasira koo la, i b'o bɛɛ lɔn. O la, ne b'i daali e ka muɲu ka ne lamɛn.\n4«Ayiwa, zuwifuw bɛɛ be ne jogo lɔn kabini ne kanbelenman n ka siya cɛma, ani Zeruzalɛmu. 5- An ka Alasira la, *Fariziɲɛw le ka Alabatocogo ka gwɛlɛ. Olu yɛrɛ b'a lɔn a mɛnna ko ne tun ye Fariziɲɛŋana ye. U be se k'a fɔ ni tiɲɛ, walima galon lo. 6Ala y'a daa di an faaw ma koo min na, ne jigi b'o kan minkɛ, o kama lo ne be kitira bii. 7An ka siya bɛɛ jigi b'a kan ko Ala y'a daa di koo min na k'o bena kɛ. O kama u jijanin be ka to ka Ala bato suu fara tile kan. Masa Agiripa, jigi min be ne fɛ, o kama zuwifuw be ne jalakira. 8Aw zuwifuw be se k'a fɔ cogo di ko Ala te se ka suuw kunun?\n9«Ne kɔni tun y'a miiri ko ne tun ka kan ka koo bɛɛ kɛ waasa Nazarɛtika Yezu tɔgɔ ka tunu. 10Ne tun y'o baara daminɛ Zeruzalɛmu. Ne yɛrɛ tun ye mɔgɔ caaman minɛ k'u don kaso la, bari sarakalasebagaw kuntigiw tun y'o see di ne ma. O kasoden nunu fagako tun ka di ne ye fana. 11- Tuma caaman, ne tun be taga u tɔɔrɔ kalansow kɔnɔ, ka caaman wajibiya u k'a fɔ k'u ma la Yezu la. Dimi kosɔn, n tun be taga hali dugu wɛrɛw la k'ale Yezu kɔmɔgɔw tɔɔrɔ.\n12«Ne tun be tagara Damasi loon dɔ la. Sarakalasebagaw kuntigiw le tun y'o sira di n ma. 13Masa Agiripa, ka ne to sira kan tilegwan fɛ, ne ye yeelenba dɔ bɔtɔ ye sanfɛ ka na ne ni n taamaɲɔgɔnw bɛɛ lamini. Yeelen nin tun ka bon ka tɛmɛ. 14An bɛɛ benna. Ne ye kumakan dɔ mɛn eburukan na ko: ‹Sayuli, Sayuli, mun na i be ne tɔɔrɔla ten? I man'a kɛ cogo o cogo, i te se ka bɔsi ne la, i n'a fɔ misi te se ka bɔsi a tigi la cogo min na.› 15Ne ye kumakan nin jaabi ko: ‹E ye jɔn ye, Matigi?› A ko: ‹Ne Yezu lo i be min tɔɔrɔla. 16Nga, wili ka lɔ i seen kan. Ne ye n yɛrɛ yira e la waasa e ka kɛ ne ka baarakɛla ye, n ye koo min yira i la, i k'o lakali mɔgɔ tɔw ye, ani e bena min ye kɔfɛ fana, i k'o bɛɛ lakali. 17Ne bena i kisi zuwifuw, ni siya wɛrɛw ma. Bari ne b'a fɛ k'i ci olu le fɛ, 18- k'u ɲaa yɛlɛ u ka dibidibikow dabila, k'u sama ka bɔ Sutana bolo k'u ɲasin Ala ma. N'u lara ne la, u ka hakɛw bena yafa, u bena sigiyɔrɔ sɔrɔ Ala ka mɔgɔw cɛma.›\n19«Ayiwa masa Agiripa, kabini o waati, yelifɛn min yirala ne la ka bɔ sankolo la, ne ma se k'o sɔsɔ. 20- Ne y'a daminɛ ka Damasikaw waaju fɔlɔ, ani Zeruzalɛmukaw, ka Zude mara bɛɛ waaju, ani siya wɛrɛw. N y'u waaju k'a fɔ u ye k'u ka kan ka nimisa ka faran u ka kojuguw la ka segi Ala ma, ka kɛwaliɲumanw kɛ minw b'a yira k'u nimisara ka faran u ka kojugu la. 21O kama lo zuwifu dɔw nana n sɔrɔ Alabatosoba kɔnɔ ka n minɛ, u tun b'a fɛ ka n faga. 22Nga Ala ka dɛmɛ sababu la, halibi ne be yen, ka se ka tiɲɛ fɔ setigiw ni fantanw ye. Kiraw ni Musa nunu tun y'a fɔ ko min bena kɛ, ne ma dɔ fɔ ka tɛmɛ olu ta kan. 23- U ko Ala ka Mɔgɔ wolomanin bena tɔɔrɔ ka sa, ko ale lo bena kɛ suu fɔlɔ ye ka kunun ka an zuwifuw ka siya, ani siya tɔw kisi.»\nPɔli b'a fɛ Agiripa ka la Yezu la\n24Ka Pɔli to a ka kuma ɲafɔ la, Fɛsitusi pɛrɛnna a kan ko: «E kuun te yen wa? I ye kalan kɛ fɔɔ ka taga kɛ fatɔ ye kɛ!» 25Pɔli y'a jaabi ko: «Kɔrɔ Fɛsitusi, faa te n na. N be kuma minw fɔra, tiɲɛkumaw lo. Fatɔkumaw tɛ. 26Ne b'o koow fɔra masa min ye, a b'o lɔn, hali a kelen ma dogo a ma, n lanin b'o la. Bari o koow ma kɛ yɔrɔdogonin na. 27Masa Agiripa, e lanin be kiraw ka kuma fɔninw na wa? Ne y'a lɔn ko i lanin b'u la.» 28Agiripa ko a ma: «A tora dɔɔni i be ne kɛ Krista ka mɔgɔ ye.» 29Pɔli y'a jaabi ko: «A kɛra waatisurun ye wo, a kɛra waatijan ye wo, ne kɔni b'a ɲini Ala fɛ, a kana dan e kelen ma, nga minw bɛɛ be ne lamɛnna bii, ko ne be cogo min na ten, aw bɛɛ ka kɛ ten. Nga jɔrɔkɔ kana kɛ aw la.»\n30Masacɛ wilila, ani lasigiden, ni Berenisi ani mɔgɔ minw bɛɛ tun siginin be ni olu ye. 31U tagara kɔfɛ ka to k'a fɔ ɲɔgɔn ye ko: «Cɛɛ nin ma foyi kɛ min b'a fagakun bɔ, walima k'a don kaso la.» 32Agiripa y'a fɔ Fɛsitusi ye ko: «Cɛɛ nin ko Ɔrɔmu masacɛ niin ka don koo nin na minkɛ, o lo. N'o tɛ, a ka kan ka bila.»


Ebu 10 AKKDC08 - Musa ka sariya tun ye fɛnɲuman nata - Bible Search\nEbu 9 Ebu 11\nKrista ka saraka dama le ka ɲi\n1Musa ka sariya tun ye fɛnɲuman nata taamasiɲɛ le ye. A te se k'a batobagaw kɛ mɔgɔdafaninw ye Ala ɲakɔrɔ saraka bɔtaw barika la, u be minw kɛ tuma o tuma ni saan o saan, daan t'a la. 2N'o tun be fɛɛn ɲa, u tun tena to k'o kɛ tugu. Bari n'a kuun ye u saniyako ye, n'u tun y'o bɔ ka ban, minw tun b'o kɛ ka Ala bato, olu hakili tun tena jigi u ka hakɛw la tugu do. 3Nga, saan o saan, saraka nunu be to k'u hakili jigi u ka hakɛw la. 4Bari turaw ni bakɔrɔninw joli te se ka mɔgɔ ka hakɛw yafa abada. 5O kama Krista natuma diɲɛ na, a y'a fɔ Ala ye ko:\n«E ko i te saraka ni sɔnnifɛn fɛ,\nnga i ye farisogo di ne ma.\n6Ka begɛn faga k'a jɛni,\nwalima k'a joli bɔn hakɛ yafa kosɔn,\no si ma i ɲaa fa.\n7- O la, ne y'a fɔ ko n filɛ nin ye\nn ka Ala, ne nana janko k'i sago kɛ\nka kɛɲɛ ni min fɔra kitabu kɔnɔ ne ka koo la.»\n8Krista kɔnna k'a fɔ ko: «Saraka, ni sɔnnifɛn, ni begɛn jɛnita, ani hakɛ yafa saraka, i tun t'o si fɛ, o si ma diya i ye.» K'a sɔrɔ o koo nunu tun be kɛ ka kɛɲɛ ni sariya ye. 9O kɔ, a y'a fɔ ko: «Ne filɛ, ne nana janko k'i sago kɛ.» A kɛra ten, Krista be landakɔrɔ bɔ yen ka landakura sigi. 10A ye Ala sago kɛ k'a yɛrɛ saraka siɲɛ kelenpe minkɛ, min ɲɔgɔn tena kɛ tugu, anw saniyara o le barika la.\n11- Sarakalasebagaw be to u seen kan loon o loon k'u ka baara kɛ ka to k'o saraka kelen nunu bɔ. O te se cogo si la ka hakɛw yafa. 12Nga Krista kɔni, ale y'a yɛrɛ di siɲɛ kelenpe hakɛw yafa kosɔn, ka sɔrɔ ka taga sigi Ala kinibolo la kudayi, 13- yanni Ala k'a juguw majigi a kɔrɔ. 14A be mɔgɔ minw saniya, a y'olu kɛ mɔgɔdafaninw ye a ka saraka kelen barika la, u fana be to ten tuma bɛɛ. 15Nii Senuman fana b'o le fɔ ka gwɛ an ye ko:\n16- «Ne bena bɛɛn min sigi n'u ye o loonw tɛmɛnin kɔ, o filɛ nin ye,\nne Matigi le ko ten.\nNe bena n ka sariya don u dusu la,\nn koo ka to u kɔnɔ.\n17- Ne tena u ka hakɛw n'u ka filikow to n dusu la tugu.»\n18O la do, ni hakɛw yafara, saraka bɔkun te yen tugu.\nLadili, Krista ka koo la\n19O kosɔn, n badenw, sira dinin b'an ma ka don Yɔrɔ senumanw ka senuman na Yezu joli bɔnin sababu la. 20A ye sirakura ɲanaman dayɛlɛ an ye, cɛtigɛ fani cɛma min y'a yɛrɛ farisogo ye. 21Sarakalasebagaw kuntigiba b'an fɛ Ala ka soo kunna. 22- O la, an ka miirijuguw bɔ an kɔnɔ, k'an yɛrɛ saniya ni jiɲuman ye, ka gwɛrɛ Ala la ni lanaya dafanin ye. 23An ko jigi min b'an fɛ, an kana an fari faga o koo la. Bari Ala min y'a daa di, kantigi lo. 24An ka jija ka ɲɔgɔn dɛmɛ ka kanuya sira taama, ka koɲuman kɛ. 25An kana ban ka taga an ka ɲɔgɔnlajɛnyɔrɔ la, i n'a fɔ dɔw be to k'a kɛ cogo min na. Nga an ka ɲɔgɔn jaa gwɛlɛya, bari aw yɛrɛ ɲaa b'a la ko Matigi ka loon surunyana ka ban.\n26An minw be tiɲɛ lɔn ka ban, n'an be to ka tugu ka hakɛ kɛ, saraka wɛrɛ te yen min be se ka hakɛw yafa. 27- Siranyako le tora sisan, o ye kiti ni tasumaba ye minw bena Ala juguw halaki. 28- Ni mɔgɔ o mɔgɔ ye Musa ka sariya cɛn, ni seere fila, walima saba, sɔrɔla k'a fɔ ko tiɲɛ lo, o tigi ka kan ka faga, u man kan ka makari a la yɛrɛ. 29- Nga min ka jugu n'o ye, o ye ka Ala Dencɛ dɔgɔya, walima k'a fɔ ko Yezu joli min ye bɛɛn kɛ Ala ni mɔgɔ cɛ, k'o ye fu ye. K'a sɔrɔ o joli nin le ye o tigi saniya. Walima ka Nii Senuman tɔgɔjugu fɔ, min ye makaritigi ye. O tigi ka sara ka jugu ka tɛmɛ. 30- Bari, min y'a fɔ ko: «Ne le ka kan ka mɔnɛ bɔ, ne bena u sara,» an b'o tigi lɔn. A y'a fɔ tugu ko: «Ne Matigi le bena n ka mɔgɔw kiti.»\n31Ka don Nitigi Ala bolo, o ye jatigɛko ye.\n32Aw k'aw hakili jigi aw ka lanaya daminɛtuma na. Aw ye Ala ka yeelen sɔrɔ dɔrɔn, tɔɔrɔ jugumanw daminɛna, nga aw jijara. 33Yɔrɔ dɔ, u tun b'aw nɛni k'aw tɔɔrɔ jama ɲana. Yɔrɔ wɛrɛ, aw le jijanin be ka tɔɔrɔbagaw dɛmɛ. 34Aw sigɛnna ni kasodenw ye u ka tɔɔrɔw la. Aw sɔnna k'aw ka bololafɛnw to u bɔsibagaw bolo ni nisɔndiya ye. Bari, aw ko nafolo wɛrɛ b'aw fɛ min ka fisa n'o ye n'a te ban abada. 35Aw jigi kana tigɛ, bari a nafa ka bon. 36O la, fɔɔ aw ka jija janko n'aw ye Ala sago kɛ ka ban tuma min na, a y'a daa di min na, aw k'o sɔrɔ. 37Tiɲɛ na, a fɔra Ala ka kuma na ko:\n«A tora dɔɔni dɔrɔn,\nmin ka kan ka na, a bena na.\nA tena mɛn ka na.\n38- Ne ka mɔgɔtilennin bena kisi lanaya barika la.\nNga n'a segira kɔ, a nigɛ be bɔ n na.»\n39Minw bena segi kɔ ka halaki, anw te olu dɔw ye. Anw ye jigitigiw ye minw bena kisi.


Piy 2nan 1 AKKDC08 - Ne Simɔn Piyɛri min ye Yezu Krista - Bible Search\nPiy 2nan int Piy 2nan 2\nPiy 2nan 1\n1Ne Simɔn Piyɛri min ye Yezu Krista ka ciden, n'a ka baaraden ye, ne be bataki nin ci aw ma, aw minw ye an ka jigi ɲanaman ɲɔgɔn sɔrɔ anw ka Ala n'an kisibaga Yezu Krista ka tilenninya kosɔn. 2An ka Ala n'an Matigi Yezu lɔnko kama, u ka nɛɛma ni hɛrɛ kɛ aw ye kosɔbɛ.\nKrista ka jama taamacogo\n3Tiɲɛ na, an mako be fɛɛn min na, an ka se ka taama Alaɲasiran na, Matigi y'o bɛɛ d'an ma a ka setigiya barika la, ale min y'an wele k'a ka nɔɔrɔ ni sebagaya d'an ma, waasa an ka se k'ale lɔn kosɔbɛ. 4Olu kama, Ala tun y'a daa di koo minw na, n'u nafa ka bon kosɔbɛ, an sera k'o sɔrɔ. O barika la, an be jɛn ni Ala ye ka kɛ kelen ye, ani ka kisi diɲɛ n'a kɔnɔ nigɛjugu bɛɛ ma. 5O kama, aw ye jija, jigi min b'aw fɛ, aw ka ɲumanya fara o kan, ka lɔnniya fara ɲumanya kan, 6ka yɛrɛminɛ fara lɔnniya kan, ka muɲu fara yɛrɛminɛ kan, ka Alaɲasiran fara muɲu kan, 7ka ɲɔgɔnkanuya fara Alaɲasiran kan, kanuya ka jiidi aw cɛma. 8Bari, ni koo nunu b'aw dusu la kosɔbɛ, aw tena kɛ mɔgɔ farifaganinw ni nafatanw ye an Matigi Yezu Krista lɔnko la. 9Nga ni koo nunu te mɔgɔ min na, o tigi kɛra i n'a fɔ fiɲɛntɔ, ka to ka kurutukurutu dibi la. Bari a ɲinɛna ko Ala y'a ka fɔlɔfɔlɔ hakɛw yafa. 10N badenw, o la sa, aw k'aw timinadiya, Ala y'aw woloma k'aw wele min kama, o ka sabati aw bolo. N'aw tora k'a kɛ ten, aw tena ben hakɛ la abada. 11O la, aw bena se ka kunbɛn koɲuman sɔrɔ an Matigi n'an Kisibaga Yezu Krista ka masaya la min te cɛn ka ye.\nKiraw ka kuma bɔyɔrɔ\n12N bena to k'aw hakili jigi o koo nunu la tuma bɛɛ, hali n'aw b'o koo nunu lɔn ka ban, n'aw nɔrɔnin b'o tiɲɛkuma nin na fana kosɔbɛ. 13Ne y'a ye ko a bɛnnin lo, ka ne to nii na, ne ka kan ka to k'aw hakili jigi tuma bɛɛ. 14Bari n y'a lɔn a tora dɔɔni ne be diɲɛ to, an Matigi Yezu Krista le y'o yira ne la. 15Nga sanni o ka se, n bena banba ka kuma aw fɛ waasa n taanin kɔ, n y'aw kalan minw na, o ka to aw hakili la.\n16An ye Yezu Krista, an Matigi ka setigiya n'a ka nako min fɔ aw ye, o te siirin koo ye dɛ! Nga anw yɛrɛ ɲaa lara a ka nɔɔrɔ kan. 17Tuma min na Faa Ala ye kunkɔrɔta ni nɔɔrɔ d'a ma, a tora a ka masaya la, k'a fɔ a ye ko: «Nin ye ne Dencɛ ye, a koo ka di ne ye haali!» 18- K'an to kulu senuman nin kan n'a ye, an ye kumakan nin mɛn ka bɔ sankolo la.\n19An bolo lanin be kiraw ka kuma fɔninw kan fana. O kuma nin kɛra i n'a fɔ fitinɛ mananin, min be yeelen bɔ sufɛ fɔɔ ka taga se dugugwɛ ma, dugugwɛdafɛ lolo ka yeelen bɔ aw ye.\n20Ayiwa, aw k'a lɔn kosɔbɛ ko ka adamaden to a yɛrɛ ma, a te se ka Ala ka kuma kɔrɔ lɔn. 21A ma kɛ i n'a fɔ kirayakuma bɔra mɔgɔw fɛ, nga Nii Senuman yɛrɛ le y'a don u daa la u tora ka kuma Ala tɔgɔ la.


Sar 13 AKKDC08 - Masaba y'a fɔ Musa ni Arɔn ye ko: «Ni - Bible Search\nSar 12 Sar 14\n1Masaba y'a fɔ Musa ni Arɔn ye ko:\n2«Ni mɔgɔ fari yɔrɔ dɔ fununa, walima n'a fari kurukurula, walima ni yɔrɔ nugunin bɔr'a fari la, ka kɛ i n'a fɔ farisogobana, u ka na n'o tigi ye sarakalasebaga Arɔn fɛ, walima a dencɛ dɔ fɛ, min ye sarakalasebaga ye. 3Sarakalasebaga k'o fari dimiyɔrɔ filɛ. Ni dimiyɔrɔ nin sii gwɛra, n'a y'a ye k'o yɔrɔ nin jiginin lo dɔɔni ka kɛ dingɛ ye, o ye farisogobana ye. N'a y'a filɛ ka ban, a k'a fɔ k'o tigi nɔgɔnin lo. 4N'a y'a ye k'o yɔrɔ gwɛnin lo, n'a ma jigi ka kɛ dingɛ ye, n'o yɔrɔ sii fana ma gwɛ, sarakalasebaga ka banabagatɔ nin bila yɔrɔ dɔ la a danna tile wolonwula kɔnɔ. 5Tile wolonwulanan loon, sarakalasebaga k'a filɛ. N'a y'a ye ko yɔrɔ nin ma taga ɲa, a ma jɛnsɛn a fari la, a k'a tigi bila a danna tile wolonwula tugu. 6Ni tile wolonwula dafara tugu, sarakalasebaga ka segi k'a filɛ. Ni yɔrɔ nin tununa dɔɔni, n'a ma jɛnsɛn a fari la, sarakalasebaga k'a fɔ k'o tigi saniyanin lo, yɔrɔ kurukurunin dama lo. A tigi k'a ka faniw ko, o kɔ, a be saniya. 7Nga ni sarakalasebaga y'a filɛ ka ban, yɔrɔ kurukurunin nin ka sɔrɔ ka jɛnsɛn a fari la, a ka segi ka n'a yɛrɛ yira sarakalasebaga la. 8Ale k'a filɛ. Ni yɔrɔ nin boɲan'a fari la, sarakalasebaga k'a fɔ k'o tigi nɔgɔnin be. Farisogobana lo.\n9«Ni farisogobana be mɔgɔ min na, u ka taga n'a ye sarakalasebaga fɛ, 10ale k'a filɛ. N'a tigi fari yɔrɔ dɔ fununa, n'a gwɛra, ni o yɔrɔ sii fana gwɛra, n'a faribugu be ye, 11o ye farisogobana ye min ban ka gwɛlɛ kosɔbɛ. Sarakalasebaga k'a fɔ ko a nɔgɔnin be. A kana o tigi bila a danna, bari a nɔgɔnin be ka ban. 12Nga ni sarakalasebaga y'a ye k'o bana jɛnsɛnn'a fari bɛɛ la, k'a ta a kuun na fɔɔ ka ta'a bila a seen na, 13sarakalasebaga k'a filɛ. Ni bana nin b'a tigi fari yɔrɔ bɛɛ la, a k'a fɔ k'o tigi saniyanin lo. A yɔrɔ bɛɛ gwɛra minkɛ, a saniyanin lo. 14Nga u mana faribugu ye tuma min na, a be kɛ mɔgɔnɔgɔnin ye. 15Ni sarakalasebaga ye faribugu ye, a k'a fɔ k'o tigi nɔgɔnin be. Faribugu nɔgɔnin be, farisogobana lo. 16Ni o faribugu nin yɛlɛmana tuguni ka gwɛ, a tigi ka taga sarakalasebaga fɛ, 17ale k'a filɛ. Ni dimiyɔrɔ nin gwɛra, sarakalasebaga k'a fɔ k'o tigi saniyanin lo, ko a nɔgɔnin tɛ tugu.\n18«Ni sumunin bɔra mɔgɔ farisogo la, ka tila ka ban, 19o kɔ, sumunin nin bɔyɔrɔ ka funu ka gwɛ, walima ka kɛ yɔrɔ nugunin ye, min wulenna dɔɔni ka gwɛ dɔɔni, o tigi k'a yɛrɛ yira sarakalasebaga la, 20ale k'a filɛ. N'a y'a ye k'o yɔrɔ jiginin lo dɔɔni ka kɛ dingɛ ye, n'a sii gwɛra, a k'a fɔ k'o tigi nɔgɔnin be. Farisogobana lo, min be daminɛna sumunin nɔɔ na. 21Nga n'a y'a filɛ, k'a ye ko sii gwɛman t'a la, a ma jigi ka kɛ dingɛ ye fana, n'a ɲaa faganin lo dɔɔni, a k'o tigi bila a danna tile wolonwula kɔnɔ. 22N'a y'a sɔrɔ bana nin jɛnsɛnna a fari la, sarakalasebaga k'a fɔ k'o tigi nɔgɔnin be, farisogobana lo. 23Nga n'o yɔrɔ nugunin tora ten, a ma jɛnsɛn, o ye sumunin nɔɔ ye. Sarakalasebaga k'a fɔ k'o tigi saniyanin lo.\n24«Ni tasuma ye mɔgɔ dɔ jɛni, ni yɔrɔ nugunin dɔ bɔra jɛniyɔrɔ nin na, min wulenna dɔɔni ka gwɛ dɔɔni, walima min gwɛra, 25sarakalasebaga k'a filɛ. Ni yɔrɔ nugunin nin sii gwɛra, n'a y'a ye k'o yɔrɔ nin jiginin be ka kɛ dingɛ ye, farisogobana lo. A bɔra jɛniyɔrɔ la. Sarakalasebaga k'a fɔ k'o tigi nɔgɔnin be, farisogobana lo. 26Nga ni sarakalasebaga y'a filɛ, ni sii gwɛman te o yɔrɔ la, a ma jigi dɔɔni ka kɛ dingɛ ye, n'a ɲaa faganin lo dɔɔni, sarakalasebaga k'a tigi bila a danna tile wolonwula kɔnɔ. 27A tile wolonwulanan loon, a k'a filɛ. Ni bana jɛnsɛnn'a fari la, a k'a fɔ k'o tigi nɔgɔnin be, farisogobana lo. 28Nga n'a yɔrɔ nugunin tora ten, a ma jɛnsɛn a fari la, n'a ɲaa faganin lo dɔɔni, o tuma na, o yɔrɔ nin funun'a jɛniko kama. Sarakalasebaga k'a fɔ k'o tigi saniyanin lo, tasuma nɔɔ lo dɔrɔn.\n29«Ni joli bɔra cɛɛ, walima muso kuun na, walima a bonbo la, 30sarakalasebaga k'o dimiyɔrɔ nin filɛ. N'a y'a ye ko a jiginin be ka kɛ dingɛ ye, ni siwulen dɔɔni b'a la, sarakalasebaga k'a fɔ k'o tigi nɔgɔnin be, kaba sifa dɔ lo, farisogobana lo a kungolo la, walima a bonbo kan. 31Nga ni sarakalasebaga y'o dimiyɔrɔ nin filɛ k'a ye ko a ma jigi ka kɛ dingɛ ye, sii finman t'a la, a k'o banabagatɔ nin bila a danna tile wolonwula kɔnɔ. 32A tile wolonwulanan loon, a ka dimiyɔrɔ nin filɛ. Ni a ma jɛnsɛn, ni siwulen t'a la, n'a ma jigi ka kɛ dingɛ ye, 33o tigi k'a kunsigi, walima a bonbosi li, nga a man kan ka yɔrɔ nin li. Sarakalasebaga k'a bila a danna ka tile wolonwula wɛrɛ kɛ. 34Ni tile wolonwula dafara tugu, a k'a yɔrɔ filɛ. Ni kaba ma jɛnsɛn a tigi fari la, n'a y'a ye ko a ma jigi ka kɛ dingɛ ye, a k'a fɔ k'o tigi saniyanin lo. A k'a ka faniw ko, a be saniya. 35Nga n'o kaba nin jɛnsɛnn'a fari la a fɔnin kɔ ko a saniyanin lo, 36sarakalasebaga k'a filɛ. Ni kaba jɛnsɛnna o tigi fari la, kuun t'a la a ka siwulen filɛ tugu, a tigi nɔgɔnin be. 37Nga n'a y'a ye ko kaba ma taga ɲa, ni sii finman bɔr'a la, kaba nin banna. A tigi kɛnɛyara ka ban. A saniyanin lo. Sarakalasebaga k'a fɔ ko a saniyanin lo.\n38«Ni yɔrɔ nugunin gwɛman dɔ bɔra cɛɛ, walima muso fari la, 39sarakalasebaga k'a filɛ. Ni yɔrɔ nin gwɛra dɔɔni, bana nɔgɔman lo, a tigi saniyanin lo.\n40«Ni mɔgɔ dɔ kuun wulanna, n'a kuncɛ nɛmunin lo, o tigi saniyanin be. 41N'a tenda le wulanna, o tigi ye tenda wulannin ye, a saniyanin lo. 42Nga ni joli bɔr'a kuncɛ wulannin nin na, walima a tenda wulannin nin na, ni o yɔrɔ wulenna dɔɔni ka gwɛ dɔɔni, farisogobana bɔtɔ lo a kuncɛ, walima a tenda la. 43Sarakalasebaga k'a filɛ. Dimiyɔrɔ min fununin b'a kuncɛ, walima a tenda la, n'o wulenna dɔɔni ka gwɛ dɔɔni, i n'a fɔ farisogobana be cogo min na, 44bana b'a la, a nɔgɔnin lo. Sarakalasebaga k'a fɔ ko a nɔgɔnin lo bana nin kosɔn min b'a kungolo la.\n45«Mɔgɔ min bananin be ten, a ka fani faranninw don, k'a kunsigi ɲagaminin to, a k'a bonbo datugu ka to ka pɛrɛn k'a fɔ ko: ‹Nɔgɔnin, nɔgɔnin!› 46Bana b'a la waati min bɛɛ la, a nɔgɔnin be to o waati la. A be to a danna, a sigiyɔrɔ be kɛ jama ka sigiyɔrɔ kɔfɛ.\n47«Ni bugun bɔra fani min kan, sagasifani, walima fani min danna ni jese ɲanaman ye, 48danfani fɛɛn o fɛɛn dilanna ni jese ɲanaman ye, walima ni sagasi ye, ni golo, walima fɛɛn o fɛɛn ye golo ye, 49n'o yɔrɔ ɲaa kɛra binkɛnɛ ye, walima n'a wulenna o fani kan, danfani fɛɛn o fɛɛn lo, ani golo, walima fɛɛn o fɛɛn ye golo ye, o ye bugun ye. A ka kan ka yira sarakalasebaga la, 50ale k'o yɔrɔ nin filɛ. A be fɛɛn min kan, a k'o bila danna tile wolonwula kɔnɔ. 51A tile wolonwulanan loon, a k'o yɔrɔ nin filɛ. N'a jɛnsɛnna fani nin kan, walima danfani fɛɛn o fɛɛn, walima fɛɛn o fɛɛn kɛra golo ye, o ye cɛnnikɛbugun ye, o fɛɛn nin nɔgɔra. 52Bugun nin be fani min kan, a danna ni jese ɲanaman ye wo, walima sagasi ye, walima ni fɛɛn o fɛɛn ye gololaman ye wo, sarakalasebaga k'a jɛni, bari bugun nin be cɛnni kɛ. A k'a jɛni pewu. 53Nga ni sarakalasebaga y'a filɛ k'a ye ko a ma jɛnsɛn fani kan, walima danfani nin, walima fɛɛn gololaman nin kan, 54o tuma na, a k'a fɔ k'u ka fɛɛn nin ko. A k'a bila danna tile wolonwula wɛrɛ tugu. 55O fɛɛn nin konin kɔ, sarakalasebaga k'a filɛ. Ni yɔrɔ nin ɲaa ma yɛlɛma, hali n'a ma jɛnsɛn, a nɔgɔnin lo. Nɔɔ nin kɛr'a ɲaɲuman kan wo, a ɲajugu lo wo, i k'a jɛni. 56Ni sarakalasebaga y'a filɛ, k'a ye ko bugun nin ɲaa faganin lo dɔɔni fɛɛn nin konin kɔ, o tuma na, a k'a yɔrɔ faran ka bɔ fani na, walima fɛɛn gololaman nin, walima danfani nin na. 57Nga o kɔ, ni bugun yera o fani nin kan tugu, walima o danfani nin kan, walima o fɛɛn gololaman nin kan, a be jɛnsɛnna tugu. Bugun be fɛɛn min kan, i k'o jɛni. 58I ye fɛɛn o fɛɛn ko, a kɛra fani ye, walima danfani sifa o sifa, walima fɛɛn gololaman, n'o bugun bɔra, a ka ko tugu. O kɔ, a bena saniya.\n59«O ye sariya ye bugun koo la, min be bɔ sagasifani kan, walima fani ɲanaman, walima danfani sifa o sifa, walima fɛɛn gololaman kan. O b'a yira n'a saniyanin be, walima n'a nɔgɔnin be.»\n© 2008 Alliance Biblique du Burkina Faso\nALA KA KUMA


Videwo minw labɛnna saan 2020 ka tile saba lajɛnba kama, o min barokun ko: “Aw ka nisɔndiya tuma bɛɛ”! | Baara juman lo be kɛ n’i ka niliw ye\nBaara jumanw lo be kɛ n’i ka niliw ye?\nA KALAN KAAN NIN NA Aboua Adja Afrikaans Albanais Allemand Amharique Anglais Arabe Arménien Arménien (occidental) Azéri Basque Batak (Karo) Batak Toba Bengali Bicol Birman Bulgare Catalan Cebuano Chichewa Chin haka Chinois cantonais (simplifié) Chinois cantonais (traditionnel) Chinois mandarin (simplifié) Chinois mandarin (traditionnel) Chitonga Chitonga (Malawi) Chitumbuka Cibemba Cinamwanga Cinyanja Coréen Croate Créole de Guadeloupe Créole de guinée-bissao Créole de la réunion Damara Danois Edo Efik Espagnole Estonien Fidjien Finnois Fon Français Galicien Gallois Georgien Goun Grec Guarani Haoussa Herero Hiligaynon Hindi Hongrois Hébreu Iban Ibanag Igbo Iloko Indonésien Isoko Italien Japonais Javanais Jula Kachin Kannada Karen S’gaw Kazakh Kikamba Kikongo Kikongo ya leta Kiluba Kimbundu Kinyarwanda Kirghiz Kirundi Kisonge Kissi Kongo Kuhane Kwangali Kwanyama Langue des Signes Américaine Langue des signes allemande Langue des signes argentine Langue des signes australienne Langue des signes britannique Langue des signes brésilienne Langue des signes chilienne Langue des signes espagnole Langue des signes indienne Langue des signes kényane Langue des signes paraguayenne Langue des signes philippine Langue des signes russe Langue des signes vénézuélienne Langue des signes zimbabweenne Langue des signes équatorienne Lingala Lituanien Luganda Lunda Luo Luvale Malagach Malay Malayalam Maltais Mizo Ndébélé Ndébélé(Zimbabwe) Niue Norvégien Nsenga Néerlandais Oromo Ourdou Ouzbek Ouzbek (romain) Pendjabi Pendjabi (shahmukhi) Persan Pidgin d'Afrique de l'Ouest Polonais Portugais Portugais (Portugal) Quechua (Ancash) Quechua (Ayacucho) Quechua (Cuzco) Quechua (Huallaga Huánuco) Quichua (Chimborazo) Quichua (Imbabura) Quichua (Tena) Rarotongan Romain Romani (Argentine) Russe Samoan Sepedi Serbe Serbe (romain) Sesotho du Lesotho Sesotho d’Afrique du Sud Shona Shuar Silozi Singhalais Slovaque Slovène Suédois Swahili Swahili (Rép. dém. du Congo) Swati Tagalog Tahitien Tajiki Tatar Tcheque Thaï Tongien Tshiluba Tsonga Tswana Turc Tétoum Dili Ukrainien Uruund Valencien Venda Vietnamien Waray-Waray Wayuunaiki Yoruba Zoulou tamoul\nWalisa ka ɲinan ka dramu kɛ, u nana ni wɔyɔgɔ kilo 27 500 lo ye Mt. Ebo ka studio la.\nBAARA JUMAN LO BE KƐ N’I KA NILIW YE\nVidewo minw labɛnna saan 2020 ka tile saba lajɛnba kama, o min barokun ko: “Aw ka nisɔndiya tuma bɛɛ”!\nSaan 2020, UTI TILE 10\nTile saba lajɛnbaw ka videwow b’an dusukun sɔrɔ yɛrɛ le ani u b’an dɛmɛ ka Bibulu ka kalanw faamu koɲuman. Saan 2020 ka tile saba lajɛnba barokun tun ko: “Aw ka nisɔndiya tuma bɛɛ”! Videwo 114 lo yirala, ani Koow Ɲɛnabɔla Jɛnkulu mɔgɔw n’u dɛmɛbagaw ye kalan 43 lo kɛ o tile saba lajɛnba la. N’a sɔrɔ i b’a fɔra i yɛrɛ ye ko jaa baaraba lo kɛra ani wariba lo bɔra walisa ka se k’o videwow labɛn dɛ!\nDuniɲa kuru bɛɛ kɔnɔ, balima 900 ɲɔgɔn lo y’u yɛrɛ di, k’u ka wagati n’u ka setigiya fana kɛ ka dɛmɛ don k’o tile saba lajɛnba labɛn. U ye lɛri 100 000 ni kɔ bɛɛ le kɛ o baara la saan fila ni kɔ ɲɔgɔn kɔnɔ. U ye lɛri 70 000 lo kɛ fana baara la walisa ka miniti 76 dramu nin labɛn: Neemi: “Nisɔndiya min be bɔ Masaba [Jehova] fɛ, o le bena kɛ aw ka barika sɔrɔyɔrɔ ye.”\nMinw bɛɛ y’u yɛrɛ di o baara kama, wari caaman lo kɛra k’u ladon. Ani u mako tun be baarakɛminanw, dɛmɛ ani fɛɛn wɛrɛ minw bɛɛ la ka se k’o baara kɛ, wari caaman lo donna o la fana.\nBalimacɛ Jared Gossman be baara kɛ Audio-Video jɛnkulu kɔnɔ ani a y’a fɔ ko: “Kalanko ɲɛnabɔbagaw ka kɔmite ani Koow Ɲɛnabɔla Jɛnkulu b’a fɛ an ka videwow ka mɔgɔw ka kokɛcogow yira ka bɔ duniɲa yɔrɔ caaman na. Mun na do? Sabu an be denbaya min kɔnɔ, a mɔgɔw be duniɲa yɔrɔ bɛɛ la ani an ka videwow ka ɲi k’o yira. Ka se k’o laɲinita dafa, jɛnkulu 24 ye baara kɛ ɲɔgɔn fɛ. O jɛnkuluw sigira jamana 11 kɔnɔ. An mako tun be wari caaman na ani ka koow labɛn ka ɲɛ walisa balima minw be baara kɛ duniɲa kuru bɛɛ kɔnɔ, olu ka se ka baara kɛ ɲɔgɔn fɛ.”\nWalisa ka se k’an ka videwo caaman labɛn, an mako tun be baarakɛminan tigitigi dɔw la. Ɲɛyirali fɛ, ka se ka Neemi ka dramu kɛ, an ye minan dɔw kɛ ka yɔrɔ dɔ labɛn Mt. Ebo ka studio kɔnɔ, o min yɔrɔ man jan ni Patterson ye (Etazini jamana na). Walisa ka baara kɛ ni niliw ye cogo fisaman na ani o wagati kelen na ka dramu dɔ labɛn min b’a yira koow tun be cogo min na tigitigi fɔlɔfɔlɔ la, balimaw ye kogo fɛgɛman dɔ dilan min bɔnin be Zeruzalɛmu kogow ma Biblu sɛbɛ wagati la. O kogo faanw bɛɛ kɛra ni lɔgɔ lo ye min janya tun ye mɛtɛrɛ wɔɔrɔ ye, ani pɛntiri lara a kan k’a kɛ i n’a fɔ kogo yɛrɛ yɛrɛ. O kama, a tun ka nɔgɔ k’o kogow ta ka bila yɔrɔ wɛrɛ la ani k’u labɛn ka kɛɲɛ ni dramu yɔrɔ dɔw ye. O cogo la, an mako ma kɛ minan caamanba la ten. O bɛɛ n’a ta, an ye miliyɔn 55 ni tilan ɲɔgɔn lo kɛ ka yɔrɔw dɔrɔn labɛn o dramu kama. *\nHakɛ to, lecteur multimédia ma se k'a ka baara kɛ\nVidewo nin telesarse\nK’a lɔn min bɛɛ kɛra walisa ka tile saba lajɛnba nin labɛn, o b’an lasun ka Jehova waleɲuman lɔn kosɔbɛ ɲinan ka tile saba lajɛnba kosɔn. A lanin b’a la ko baara min bɛɛ kɛra walisa k’o porogramu labɛn, o bena mɔgɔw lasun duniɲa yɔrɔ bɛɛ kɔnɔ k’u kaan fara ɲɔgɔn kan ka Jehova tando. An b’aw bɛɛ fo sabu aw y’aw tɛgɛ labila ka niliw kɛ donate.jw.org kan ani fɛɛrɛ wɛrɛw sababu fɛ.\n^ dakun 5 Tuma min na yɔrɔw tun be labɛnna Neemi ka dramu kama, o y’a sɔrɔ Covid-19 fɔɲɔbana ma daminɛ fɔlɔ. O tuma na, a tun ma ɲini mɔgɔw fɛ u ka furancɛ dɔ to u ni ɲɔgɔn cɛ.\nA ci dɔ ma A ci dɔ ma Videwo minw labɛnna saan 2020 ka tile saba lajɛnba kama, o min barokun ko: “Aw ka nisɔndiya tuma bɛɛ”!\nhdu barokun 3\nTexte Options de téléchargement des publications numériques Baara jumanw lo be kɛ n’i ka niliw ye?\nA ci dɔ ma A ci dɔ ma Baara jumanw lo be kɛ n’i ka niliw ye?\nJehova Seerew ka tile saba lajɛnba minw be kɛ saan o saan\nSaan 2020 ka tile saba lajɛnba nin bayɛlɛmana cogo min na: “Aw ka nisɔndiya tuma bɛɛ”!


Zer 16 AKKDC08 - Masaba kumana ne fɛ ko: «Kana muso - Bible Search\nZer 15 Zer 17\nZeremi be sigi a kelen na\n1Masaba kumana ne fɛ ko: 2«Kana muso furu, kana deen cɛman walima musoman sɔrɔ yɔrɔ nin na.» 3Bari deen cɛman ni musoman minw wolola yɔrɔ nin na, Masaba ye min fɔ olu kosɔn, n'u faaw, ani u baaw kosɔn, o filɛ: 4«Banajuguw le bena u faga. U sanga tena kɛ, u suu yɛrɛ tena don, u bena kɛ i n'a fɔ nɔgɔ dugukolo kan. Murujan ni kɔngɔ bena u halaki. U suuw be kɛ kɔnɔw ni kongosogow ka dumuni ye.»\n5Masaba y'a fɔ tugu ko: «Kana don sangabon kɔnɔ, kana taga sangayɔrɔw la kana sangafoli kɛ. Bari, ne ye n ka hɛrɛ ni n ka ɲumanya, ani n ka makari bɔ nin siya nin kan. Ne Masaba le ko ten. 6Waritigiw ni fantanw bena sa jamana nin kɔnɔ. U suu tena don, sanga tena kɛ u ye. Fari tigɛtigɛ ani kunli landaw tena kɛ u ye. 7Mɔgɔ si tena dumuni bɔ ka taga di sangatigi ma waasa k'a dusu saalo, mɔgɔ si tena taga dusu saalo jifilen d'a ma k'a ka hami nɔgɔya a faa kosɔn, walima a baa kosɔn.\n8«Kana don dumuniba kɛbon kɔnɔ, ka sigi n'u ye ka dumuni kɛ ka minni kɛ. 9- Bari ne Masaba, Setigi, Isirayɛli ka Ala ko: Nisɔndiya ni ɲanagwɛ kaanw, kɔɲɔcɛ ni kɔɲɔmuso ka dɔnkiliw kaanw, ne ben'a to o be je aw ɲakɔrɔ, aw ka tile la.\n10«N'i y'o bɛɛ fɔ u ye, n'u y'a fɔ i ye ko: ‹Mun na Masaba y'o balawuba bɛɛ latigɛ anw kama? An ye mun le cɛn? An ye kojugu jumɛn le kɛ ka Masaba an ka Ala hakɛ ta?› 11O tuma na, i bena u jaabi ko bari u faaw ye ne labila ka boli batofɛn wɛrɛw kɔ, k'u sɔn ka to ka biri u ɲafɛ. U ye ne labila, u ma ne ka sariya bato. Ne Masaba le ko ten. 12Aw ka kɛwaliw juguyara n'aw faaw ta ye. Aw kelen kelen bɛɛ be taga ɲa a ka juguya la, ka tulogwɛlɛya kɛ, aw te mɛnni kɛra ne fɛ. 13O la, ne bena aw gwɛn ka bɔ jamana nin kɔnɔ k'aw bila ka taga yɔrɔ la aw te min lɔn, aw faaw ma min lɔn fana. Aw bena batofɛn wɛrɛw sɔn o yɔrɔ la suu ni tile. Bari ne tena makari aw la tugu.»\n14Masaba ko: «Loonw be na, a tena fɔ tugu ko: ‹Masaba kosɔn, ale min ye Isirayɛlidenw bɔ Ezipiti jamana na!› 15Nga a bena fɔ ko: ‹Masaba kosɔn, ale min ye Isirayɛlidenw bɔ kɔgɔdugu ɲafan jamana na, ani a tun y'u gwɛn ka taga jamana tɔ minw bɛɛ la!› Ne bena segi n'u ye u ka jamana kɔnɔ ne tun ye min di u faaw ma.\nKojugukɛlaw bɛɛ bena minɛ\n16«Ne bena mɔnikɛla caaman ci. Ne Masaba le ko ten. U bena u minɛ. O kɔ, n bena donso caaman ci, minw bena u yaala kuluw ni tintinw bɛɛ kan, ani farawow la. 17Ne ɲaa be u ka kɛwaliw bɛɛ la. U ma dogo n la. U ka kojugu nunu dogonin tɛ ne la. 18Ne bena kɔn k'u ka hakɛw n'u ka kojuguw juru sara bɔ u la fɔɔ siɲɛ fila. Bari u ye ne ka jamana nɔgɔ n'u ka joow ye minw be i n'a fɔ suuw, ka ne ka yɔrɔ fa n'u ye.»\nMasaba tɔgɔ lɔnko\n19Masaba, e min be fanga di ne ma, ani ka ne tanga,\ne min ye ne dogoyɔrɔ ye waatigwɛlɛn na,\nsiyaw bena bɔ diɲɛ daan na ka na ele fɛ\nk'a fɔ ko:\n«Foyi tun te an faaw fɛ fɔɔ batofɛnkolon dɔrɔn,\njoo kuntan minw tun te foyi ɲa.\n20Mɔgɔ te se ka batofɛn dilan a yɛrɛ ye.\nA be min dilan, batofɛn halala tɛ.»\n«Ayiwa, ne bena lɔnniya d'u ma.\nSisan, ne bena n seko ni n ka sebagaya yira u la.\nO la, u ben'a lɔn ko ne tɔgɔ le ko Masaba.


Eze 45 AKKDC08 - «Ni aw be jamana tilantilan tuma min - Bible Search\nEze 44 Eze 46\n1«Ni aw be jamana tilantilan tuma min na, aw ka yɔrɔ dɔ suma k'a kɛ ne Masaba ta ye. A jaɲa ka kɛ kilomɛtɛrɛ tan ni fila ni tilan ye, a boɲa, kilomɛtɛrɛ duuru. O yɔrɔ bɛɛ bena kɛ ne ta ye. 2Aw ka yɔrɔ dɔ suma o yɔrɔ nin na, a faan naani bɛɛ ka kɛ mɛtɛrɛ kɛmɛ fila ni bi duuru duuru ye, o ka kɛ ne batoso lɔyɔrɔ ye. Mɛtɛrɛ mugan ni duuru furancɛ ka to a faan bɛɛ la ka kɛ kɛnɛ ye. 3Aw ye yɔrɔ min bila ne ye, aw ka yɔrɔ dɔ suma o kɔnɔ, a jaɲa ka kɛ kilomɛtɛrɛ tan ni fila ani tilan ye, a boɲa ka kɛ kilomɛtɛrɛ duuru ye. O ka kɛ ne batoso lɔyɔrɔ ani ne sigiyɔrɔ ye, Yɔrɔ Senuman ka Senuman. 4Sarakalasebaga minw be gwɛrɛ ne, Masaba la ka baara kɛ ne ɲakɔrɔ ne ka yɔrɔ senuman na, o yɔrɔ bena kɛ olu ta ye. O bena kɛ u ka soow ani ne batoyɔrɔ senuman lɔyɔrɔ ye. 5Yɔrɔ dɔ, min jaɲa ye kilomɛtɛrɛ tan ni fila ani tilan ye, n'a boɲa ye kilomɛtɛrɛ duuru ye, o bena kɛ Levi kɔmɔgɔw ta ye, minw be baara kɛ ne batoso kɔnɔ. Dugu dɔw bena kɛ u ta ye o yɔrɔ kɔnɔ. 6Aw ka yɔrɔ dɔ bila min jaɲa ye kilomɛtɛrɛ tan ni fila ani tilan ye, a boɲa ka kɛ kilomɛtɛrɛ fila ni tilan ye, o ka kɛ dugu ta ye. O ka kɛ ne ka yɔrɔ gɛrɛfɛ. A bena kɛ Isirayɛlidenw bɛɛ ta ye. 7Ɲamɔgɔ niyɔrɔ bena kɛ ne ka yɔrɔ ni dugu sigiyɔrɔ faan fila la. A ka yɔrɔ kelen bena kɛ ne ka yɔrɔ ni dugu sigiyɔrɔ tileben fɛ, a daan ka kɛ Kɔgɔji ye, kelen ka kɛ u kɔrɔn fɛ, a daan ka kɛ jamana daan ye kɔrɔn fɛ. A niyɔrɔ dugukolo jaɲa ni Isirayɛli deen tan ni fila nunu kɔmɔgɔ dɔ ta ka kɛ kelen ye. 8O yɔrɔ bena kɛ ɲamɔgɔ niyɔrɔ dugukolo ye Isirayɛli kɔnɔ. Ne ka ɲamɔgɔw tena ne ka mɔgɔw tɔɔrɔ tugu, u bena jamana tilantilan Isirayɛli deen tan ni fila kɔmɔgɔw cɛ.»\nƝamɔgɔ ka baara\n9Matigi, Masaba ko: «Isirayɛli ka ɲamɔgɔw, a daan tɛmɛna! Aw ka fariyako ni mɔgɔtɔɔrɔko dabila, ka kotilennin ni kobɛnnin kɛ. Aw kana ne ka mɔgɔw bololafɛnw bɔsi tugu. Ne Matigi, Masaba le ko ten.\n10- «Kilo bɛnnin ni suman sumaminan bɛnnin ani fɛɛn jiman sumaminan bɛnnin ka sɔrɔ aw fɛ. 11Suman sumaminan ni fɛɛn jiman sumaminan kɔnɔna ka kɛɲɛ ɲɔgɔn ma. Jii sumaminan ɲaa tan ye omɛri ɲaa kelen ye, suman sumaminan ɲaa tan fana ye omɛri ɲaa kelen ye.m Olu boɲa ka jati ka kɛɲɛ ni omɛri ye. 12Warigwɛ kuru kelen be garamu tan bɔ. Warigwɛ kuru nunu bi wɔɔrɔ ye warigwɛ mina kelen ye.\n13«Aw ka kan ka sarakaw bɔ cogo min na, o filɛ: Aw ka *bile ani *orizi tilan wɔɔrɔnan kelen bɔ saraka ye. 14Aw k'aw ka tulu tilan kɛmɛnan kelen bɔ. Aw k'o suma ni bati ye. Bati kelen be bɛn omɛri tilan tannan kelen ma, walima kori kelen. 15Ni saga kɛmɛ fila be Isirayɛlidenw ka sagadɛndɛyɔrɔ min na, kelen be bɔ. O fɛɛn nunu be kɛ suman sarakaw ye, ni saraka jɛnitaw ani jɛnɲɔgɔnya sarakaw, minw be kɛ janko jama ka yafa sɔrɔ. Ne Matigi, Masaba le ko ten.\n16«Jamana kɔnɔ mɔgɔ bɛɛ ka boɲafɛn bɔ k'o di Isirayɛli ka ɲamɔgɔ ma. 17Ɲamɔgɔ yɛrɛ ka kan ka saraka jɛnitaw ni suman sarakaw, ani jii bɔ kalokura ɲanagwɛ la, ni lafiɲɛlonw na, ani ɲanagwɛlon tɔw la, o kɔrɔ, Isirayɛlidenw ka ɲanagwɛ latigɛnin bɛɛ la. A bena hakɛ yafa saraka, ni suman saraka, ni saraka jɛnitaw, ani jɛnɲɔgɔnya taw bɔ janko Isirayɛlidenw ka se ka yafa sɔrɔ.»\nƝanagwɛ dɔw ka koo\n18Matigi, Masaba ye min fɔ, o filɛ. A ko: «Saan kalo fɔlɔ tile fɔlɔ loon, i ka tura kɛɲɛnin kelen minɛ, fiɲɛ te min na, ka yɔrɔ senuman saniya. 19Sarakalasebaga bena hakɛ yafa saraka joli dɔ ta k'a seriseri Alabatoso donda lɔgɔw kan, ni sarakabɔyɔrɔ nɔnkɔn naani dagolow kan, ani kɔnɔnalu donda lɔgɔw kan. 20Ni mɔgɔ o mɔgɔ ye kojugu kɛ n'a ma kɛ tuguko ye, walima n'a y'a kɛ kolɔnbaliya kosɔn, i k'o landa fɔlɔ ɲɔgɔn kɛ o tigi ye kalo tile wolonwulanan loon na fana. O la, i ka Alabatoso bena saniya.\n21- «Aw ka *Hɔrɔnya ɲanagwɛ daminɛ saan kalo fɔlɔ tile tan ni naaninan loon na, ka tile wolonwula kɛ a la. O waati la, aw ka buru dumu fununan te min na. 22O loon na, ɲamɔgɔ bena tura kɛɲɛnin kɛ saraka ye a yɛrɛ ni jamana kɔnɔ mɔgɔw bɛɛ ka kojugu kosɔn. 23Ɲanagwɛ nin tile wolonwula kɔnɔ, loon o loon, a bena tura fiɲɛtan wolonwula ni sagajigi fiɲɛtan wolonwula kɛ saraka jɛnita ye ne Masaba ye, ka bakɔrɔnin kelen kɛ kojugu yafa saraka ye. 24A bena mugu kilo bi saba le kori ni tura ani sagajigi nunu kelen kelen bɛɛ ye, ani tulu litiri wɔɔrɔ. 25- Saan kalo wolonwulanan tile tan ni duurunan loon ye *Gwatakɔrɔsigi ɲanagwɛ daminɛlon ye. O ɲanagwɛ nin tile wolonwula kɔnɔ, ɲamɔgɔ nin ye saraka min ɲɔgɔn bɔ Hɔrɔnya ta la, a k'o ɲɔgɔn bɔ fana, hakɛ yafa ta, ni saraka jɛnita, ani suman ta, ni tulu.»


Yezu y’a ɲini a ka kalandenw fɛ u ka ‘Mɔgɔ ɲinilaw’ ye | Yezu ka ɲɛnamaya\nKalanden naani bena kɛ mɔgɔ ɲinilaw ye\nMATIYO 4:13-22 MARIKI 1:16-20 LUKA 5:1-11\nYEZU Y’A ƝINI KALANDENW FƐ U KA TUGU ALE KƆ KUDAYI\nMƆNIKƐLAW KƐRA MƆGƆ ƝINILAW YE\nNazarɛtikaw tun y’a ɲini ka Yezu faga. O kɔ, Yezu tagara Kapɛrnaum, Galile baji gɛrɛfɛ, o be min weele fana ko “Zenezarɛti baa daa.” (Luka 5:1). O be Ezayi ka kiraya kuma dafa. Ezayi tun ko Galileka minw be baji daa la, olu tun bena yeelenba dɔ ye.—Ezayi 8:23; 9:1.\nO yɔrɔ la Galile, Yezu tora k’a fɔ ko “sankolo masaya waati surunyana.” (Matiyo 4:17). Yezu y’a ka kalanden naani sɔrɔ yen. Wagati damanin ka kɔn o ɲɛ, u ni Yezu tun be ɲɔgɔn fɛ. Nka, u kɔseginin kɔ ka bɔ Zude, u y’u ka mɔni baara daminɛ tugun (Zan 1:35-42). Wagati sera sisan u ka to ni Yezu ye kudayi walisa a ka se ka fɔrɔmasɔn di u ma. O la, u bena se k’u ka cidenya baara dafa Yezu taganin kɔ.\nYezu tagamatɔ baa daa la, a ye Simɔn Piyɛri n’a balimacɛ Andere ani mɔnikɛla dɔw ye, u b’u ka jɔɔw kora. Yezu gwɛrɛla u la ka don Piyɛri ka kurun kɔnɔ ani a y’a fɔ a ye ko a ka taga ni kurun ye jii cɛmancɛ la dɔɔni k’u mabɔ jama la. Tuma min na u janfara dɔɔni, Yezu sigira ani a y’a daminɛ ka jama kalan ka tiɲɛn fɔ u ye Masaya koo la.\nO kɔ, Yezu y’a fɔ Piyɛri ye ko: “Jii ka dun yɔrɔ min na, taga ni kurun ye o yɔrɔ la k’aw ka jɔɔ fili.” Piyɛri y’a jaabi ko: “Karamɔgɔ, an ye baara kɛ ka dugu gwɛ, an ma foyi sɔrɔ. Nga i ka kuma kosɔn, ne bena jɔɔ fili jii la.”—Luka 5:4, 5.\nU ye jɔɔ fili jii kɔnɔ ani u ye jɛgɛ caaman minɛ fɔɔ jɔɔ y’a daminɛ ka faran! U tɔɲɔgɔn minw tun be kurun wɛrɛ kɔnɔ, u sinna k’a fɔ olu ye ko u ka na u dɛmɛ. O kurun fila bɛɛ fara jɛgɛ la fɔɔ u y’a daminɛ ka jigi jii jukɔrɔ. Piyɛri y’o ye minkɛ, a y’a kunbiri gwan Yezu kɔrɔ k’a fɔ ko: “Matigi, kana gwɛrɛ n na, bari ne ye hakɛkɛla ye.” Yezu y’a jaabi ko: “Kana siran. Kabini sisan, i bena mɔgɔw le ɲini Ala ye.”—Luka 5:8, 10.\nYezu y’a fɔ Piyɛri ni Andere ye ko: “A’ ye tugu ne la, ne na aw kɛ mɔgɔ ɲininaw ye.” (Matiyo 4:19, ABM). A ye mɔnikɛla fila wɛrɛ weele fana: Olu ye Zebede dencɛw ye, Zaki ani Zan. Olu fana tugura a kɔ hali u ma sigasiga. O la, o mɔgɔ naani y’u ka mɔnibaara to yen ani u kɛra kalanden fɔlɔw ye minw tugura Yezu kɔ kudayi.\nYezu ye mɔgɔ sifa jumanw lo weele u ka kɛ ale ka kalandenw ye kudayi? U tun ye jɔn ni jɔn lo ye?\nKabako juman lo ye siranya bila Piyɛri la?\nKalanden naani nunu tun bena mɔni sifa juman lo kɛ sisan?\nPiyɛri ye siranya ni sigasigali miiriya kɛlɛ\nSigasigali be se ka mɔgɔ mako sa pewu! Piyɛri tun be siranna ani a tun be sigasigara ka tugu Yezu kɔ, nka a ye see sɔrɔ o miiriya kan.\nA ci dɔ ma A ci dɔ ma Kalanden naani bena kɛ mɔgɔ ɲinilaw ye\njy sap. 22 ɲɛɛ 58-59


Kor fɔlɔ 11 AKKDC08 - Aw ka kɛ ne ladegebagaw ye, i n'a - Bible Search\nKor fɔlɔ 10 Kor fɔlɔ 12\nKor fɔlɔ 11\n1- Aw ka kɛ ne ladegebagaw ye, i n'a fɔ ne fana kɛra Krista ladegebaga ye cogo min na.\nMusow ka yɛrɛ minɛcogo Krista ka jama cɛma\n2Ne be barika la aw ye bari aw hakili be ne la waati bɛɛ, ne ye koo minw bɛɛ fɔ aw ye, aw y'o bato ka ɲa. 3Ne b'a fɛ aw ka nin faamu kosɔbɛ: cɛɛ kelen kelen bɛɛ kuntigi, o ye Krista ye, muso fana kuntigi y'a cɛɛ ye, Krista kuntigi ye Ala ye fana. 4Cɛɛ o cɛɛ be Ala daali walima n'a be kiraya kɛra, ni fugulan b'a kuun na, a b'a kuntigi le dɔgɔya. 5Nga muso o muso be Ala daali, walima n'a be kiraya kɛra, n'a ma fani biri a kuun na, o muso nin b'a kuntigi le dɔgɔya. A kɛra i n'a fɔ a y'a kuun le li. 6Ni muso min te fani biri a kuun na, ale ka kan k'a kunsigi tigɛ. K'i kunsigi tigɛ walima k'a li, n'o kɛra maloyako ye muso ma, a ka fani biri a kuun na. 7- Cɛɛ man kan ka fugulan biri a kuun na, bari ale ye Ala jaa, n'a boɲafɛn ye, nga muso, ale y'a cɛɛ boɲafɛn ye. 8Bari mɔgɔ dantuma na, cɛɛ ma bɔ muso la, nga muso le bɔra cɛɛ la. 9- Cɛɛ ma dan muso kama, muso le danna cɛɛ kama. 10Mɛlɛkɛw kosɔn, muso ka kan ka fani biri a kuun na min b'a yira ko a ye mɔgɔ dɔ ta ye. 11O bɛɛ n'a ta, muso te se ka faran ka bɔ cɛɛ la, ani cɛɛ fana te se ka faran ka bɔ muso la, Matigi ɲakɔrɔ. 12Muso bɔra cɛɛ la cogo min na, o cogo kelen na fana, muso be cɛɛ wolo. O bɛɛ be bɔ Ala la. 13Aw yɛrɛ ka nin koo nin sɛgɛsɛgɛ aw yɛrɛ ma, a daganin lo muso ka Ala daali n'a m'a kuun datugu wa? 14Adamaden ka kɛcogo yɛrɛ t'a yira ko cɛɛ min b'a kunsigi to a be jaɲa, o tigi b'a yɛrɛ maloya wa? 15Nga muso fɛ, a kɛra boɲafɛn ye, bari kunsigi dir'a ma ka kɛ a kuun datugufɛn ye. 16Ni mɔgɔ dɔ b'a fɛ ka sɔsɔli kɛ o koo la, anw, ni Ala ka jamakuluw ma deli o la.\nDumuni min be kɛ k'i hakili to Matigi la\n(Mat 26.26-30; Mar 14.22-26; Luka 22.14-20)\n17Ni ne ko n be n daa don koo tɔw la, n te se k'aw tanu, bari aw ka ɲɔgɔnlajɛn t'aw nafa, fɔɔ k'aw cɛn. 18A fɔlɔ, ne b'a mɛnna ko n'aw ye ɲɔgɔn lajɛn tuma min na, aw be faranfaran ka kɛ danna danna. N be miiri ko a be se ka kɛ tiɲɛ ye, ko aw tilannin lo. 19Tilanni yɛrɛ ka kan ka kɛ aw cɛma, janko mɔgɔsɔbɛw ka se ka lɔn. 20N'aw be ɲɔgɔn lajɛn dumuni senuman kɛtuma na, aw t'a kɛ a kɛcogo la. 21N'aw b'a dumu tuma min na, mɔgɔ kelen kelen bɛɛ b'a ta ta k'a dumu fɔlɔ, dɔ be minni kɛ ka fa, k'a sɔrɔ a tɔɲɔgɔn be kɔngɔ la. 22O tuma na, soo t'aw fɛ n'aw be se ka dumuni, ani minni kɛ yen wa? Walima minw lara Ala la aw b'a fɛ ka olu ni fantanw lo dɔgɔya wa? Ne ka kan ka mun fɔ aw ye tugu? K'aw tanu wa? Ayi, ne te se k'aw tanu nin koo nin ɲɔgɔn na.\n23Ne ye min sɔrɔ Matigi fɛ, k'aw kalan n'a ye, o filɛ: Suu min na u ye Matigi Yezu don mɔgɔjuguw bolo, a ye buru ta, 24ka barika la Ala ye k'a tilantilan. O kɔ, a y'a fɔ ko: «Nin ye ne farisogo ye, o min dira aw kosɔn, aw k'o dumu k'aw hakili jigi ne la.» 25- O cogo kelen na, dumuni bani kɔ, a ye duvɛn mina ta, k'a fɔ ko: «Nin ye ne joli ye, Ala ka bɛnkura tara ni min ye. Tuma o tuma n'aw b'o min, aw k'aw hakili jigi ne la.» 26Bari tuma o tuma n'aw y'o buru nin dumu k'o duvɛn nin min, aw be Matigi ka saya le koo fɔ, fɔɔ a ka kɔsegi ka na. 27O le y'a to ni mɔgɔ dɔ ye Matigi ka buru dumu, k'a ka duvɛn min cogo bɛnbali la, o tigi b'a yɛrɛ jalakiko le kɛ. 28O la, mɔgɔ kelen kelen bɛɛ k'a yɛrɛ sɛgɛsɛgɛ, ka sɔrɔ ka buru nin dumu ani ka duvɛn nin min, 29bari mɔgɔ min b'o dumuni nin kɛ k'o minni nin kɛ, n'o tigi m'a jati ko Matigi farisogo lo, a b'a yɛrɛ jalakiko le kɛra. 30O le y'a to mɔgɔ caaman farikolo cɛnnin be aw cɛma, ni banabagatɔ caaman, ani mɔgɔ dɔw sara fana. 31N'anw b'anw ka koow sɛgɛsɛgɛ an yɛrɛ ma, anw tena kiti tugu. 32Nga Matigi b'anw ladi, waasa anw ni diɲɛ kana kori ka jalaki ɲɔgɔn fɛ. 33O la ne balimaw, n'aw be ɲɔgɔn lajɛn k'o dumuni nin kɛ tuma min na, aw k'aw tɔɲɔgɔnw kɔnɔ. 34Ni kɔngɔ be mɔgɔ dɔ la, o tigi ka dumuni kɛ a fɛ soo, waasa aw kana ɲɔgɔn lajɛn k'aw yɛrɛ jalakiko kɛ. Ka taga koo tɔw faan fɛ, ni n nana yen, n bena olu ɲanabɔ.


Bɔk 40 AKKDC08 - Masaba y'a fɔ Musa ye ko: «Ɲɔgɔnkunbɛn - Bible Search\nBɔk 39 Sar int\nƝɔgɔnkunbɛn fanibugu diko Ala ma\n1Masaba y'a fɔ Musa ye ko: 2«Ɲɔgɔnkunbɛn fanibugu lɔ, i k'o kɛ saan kalo fɔlɔ tile fɔlɔ la. 3Ne ka sariyaw sɛbɛnnin be walaka minw kan, olu be kɛsu min kɔnɔ, i k'o kɛsu nin bila a kɔnɔ k'o datugu ni soo cɛtigɛfani ye, 4ka na ni tabali ye k'a minanw labɛn a kan. O kɔ, i be na ni fitinɛbilayɔrɔ ye ka fitinɛw mana, 5ka wusulan jɛniyɔrɔ sanulaman bila kɛsu nin ɲafɛ ka fanibugu dalafani dulon daa la.\n6«Saraka jɛnita bɔyɔrɔ bila Ɲɔgɔnkunbɛn fanibugu daa ɲafɛ, 7ka dagaba bila fanibugu ni sarakabɔyɔrɔ cɛ ka jii kɛ a la, 8ka lukɛnɛ tutunanw lɔ k'a lamini ka luu dondalafani dulon daa la.\n9«Tulu mɔnta ta ka bugu n'a kɔnɔnafɛnw bɛɛ mɔn, i bena o bɛɛ kɛ ne ta ye ten. O be kɛ fɛɛn saniyanin ye. 10I be saraka jɛnita bɔyɔrɔ n'a minanw bɛɛ mɔn ni tulu ye k'a kɛ ne ta ye. O la, sarakabɔyɔrɔ bena kɛ fɛɛn ye min saniyanin be kosɔbɛ. 11I be dagaba n'a jusigilan mɔn k'o kɛ ne ta ye, 12ka gwɛrɛ ni Arɔn n'a dencɛw ye Ɲɔgɔnkunbɛn fanibugu daa la k'u ko, 13ka sarakalasefaniw don Arɔn kaan na ka tulu kɛ a la k'a kɛ ne ta ye janko a ka se ka sarakalasebaara kɛ ne ye, 14ka gwɛrɛ n'a dencɛw ye fana ka forocabaw don u la, 15k'u mɔn ni tulu ye i n'a fɔ i y'u facɛ mɔn cogo min na, janko u ka se ka sarakalasebaara kɛ ne ye. O bena u bila sarakalasebaara la, baara min bena to ka kɛ waati nataw bɛɛ la.»\n16Masaba tun ye min fɔ Musa ye, a y'o bɛɛ kɛ ten. 17Saan filanan u bɔnin kɔ Ezipiti, o kalo fɔlɔ tile fɔlɔ loon, bugu nin lɔra. 18Musa y'a lɔ: a y'a jusigilanw sigi, k'a lɔgɔw lɔ, ka banabiriw don a la, k'a tutunanw lɔ, 19k'a kunbirifaniw biri a kan i ko Masaba tun y'a fɔ a ye cogo min na. 20Masaba ka sariyaw be walaka minw kan, a y'u ta k'u don kɛsu nin kɔnɔ, k'o talɔgɔw don kɛsu nigɛw la k'a datugulan biri a kan. 21A ye kɛsu nin don bugu kɔnɔ ka soo cɛtigɛfani dulon, ka kɛsu datugu n'a ye, i ko Masaba tun y'a fɔ a ye cogo min na.\n22A ye tabali bila Ɲɔgɔnkunbɛn fanibugu kɔnɔ a kɔgɔdugu ɲafan fɛ, soo cɛtigɛfani ɲafɛ, 23ka buruw labɛn o kan Masaba ɲakɔrɔ, i ko Masaba tun y'a fɔ a ye cogo min na. 24A ye fitinɛbilayɔrɔ bila Ɲɔgɔnkunbɛn fanibugu kɔnɔ k'a ɲaa sin tabali ma bugu nin worodugu ɲafan fɛ, 25ka fitinɛw mana Masaba ɲakɔrɔ, i ko Masaba tun y'a fɔ a ye cogo min na. 26A ye sarakabɔyɔrɔ sanulaman bila Ɲɔgɔnkunbɛn fanibugu cɛtigɛfani ɲafɛ, 27ka wusulan kasadiman jɛni a kan, i ko Masaba tun y'a fɔ a ye cogo min na. 28O kɔ, a ye fanibugu dalafani dulon daa la.\n29A ye saraka jɛnita bɔyɔrɔ bila Ɲɔgɔnkunbɛn fanibugu daa la, ka saraka jɛnita ni suman saraka bɔ a kan, i ko Masaba tun y'a fɔ a ye cogo min na, 30ka dagaba bila Ɲɔgɔnkunbɛn fanibugu ni sarakabɔyɔrɔ cɛ ka jii kota kɛ a la. 31Musa ni Arɔn n'a dencɛw y'u bolo n'u seenw ko o la. 32N'u tun be don Ɲɔgɔnkunbɛn fanibugu kɔnɔ, walima ka gwɛrɛ sarakabɔyɔrɔ la tuma min na, u tun be ko ten, i ko Masaba tun y'a fɔ Musa ye cogo min na.\n33O kɔ, Musa ye lukɛnɛ tutunanw lɔ ka fanibugu ni sarakabɔyɔrɔ lamini ka dalafani dulon luda la. A kɛra ten, a tilara baara la.\nMasaba nɔɔrɔ be fanibugu fa\n34- O kɔ, sankaba jigira Ɲɔgɔnkunbɛn fanibugu kunna, Masaba nɔɔrɔ y'a fa. 35Musa ma se ka don a kɔnɔ, bari sankaba tor'a kunna, Masaba nɔɔrɔ y'a fa fana.\n36Isirayɛlidenw ka taama na, ni sankaba nin wilila ka bɔ fanibugu kunna tuma o tuma, u tun be wili ka sira minɛ. 37Nga n'a ma wili, u tun te wili ka sira minɛ fana fɔɔ n'a wilila loon min na. 38Masaba ka sankaba tun be fanibugu kunna tilefɛ. Sufɛ, a be kɛ tasuma ye Isirayɛlidenw bɛɛ ɲana u ka taamaw bɛɛ la.